Отабек Шукуров: "Хоффенхайм" клуби кўригида бўлдим" / CHAMPIONAT.asia\nОтабек Шукуров: "Хоффенхайм" клуби кўригида бўлдим"\n04 май 09:55\nАввал хабар бериб ўтганимиздек "Машъал" футболчиси Отабек Шукуров Германия клубида кўрикда эди.\nБугун эрта билан Ўзбекистонга етиб келган футболчимиз билан қисқача суҳбатлашдик.\n- Отабек аввало Германия клубига таклиф ҳақида айтиб ўтсангиз?\nБу таклиф ўсмирлар ўртасидаги жаҳон чемпионатидан кейин бўлган эди. Унгача бошқа клубардан ҳам аниқ таклифлар келди. Биз клубимиз агенти билан маслаҳатлашган ҳолда Германия клуби вариантини кўрдик. Аввал ҳам йиғинларга таклиф этган эди , бироқ айни вақтда ёшлар таркиби Мюнхенда йиғин ўтказди ва мени ҳам таклиф этди.\n- Энди клуб ҳақида ҳам қисқача айтиб ўтсангиз?\nМен Германия бундеслигаси вакили "Хоффенхайм" клубида бўлдим. Ушбу жамоа айни вақтда яхши натижалар қайд этмоқда. Таркиб ҳам асосан ёшлардан иборат. Катта эътибор ёшларга қаратилган. Турнир жадвалида эса тўққизинчи поғонада бормоқда. Мен Германия клубини таклифи билан у ерга бордим.\n- Машғулотлар ҳақида нима дея оласиз?\nОртиқча гап айтмас эдим. Ҳаммаси ажойиб. Ҳаёт футболга қаратилган. Ёшлар таркиби билан машғулотларда иштирок этдим. Назорат учрашувлари ўтказдик. Бир неча бор майдонга тушдим.\n- Мураббийлар сиз ҳақингизда қандай фикрда?\nҲозирча билмадим. Ҳаммаси кўнгилдагидек бўлса керак. Мен 28 апрель куни қайтишим керак эди ,лекин жамоа мураббийлари клубимиздан яна 1 ҳафта қолишни сўради. Шахсан мени ўйинларимдан кўнглим тўлди.\n- Якуний қарор қабул қилиндими?\nГерманияда 15 кунда якуний фикрга келинмайди. Мавсум якунлангандан сўнг аниқ фикрни айтади. У ерга ёшлар пул учун эмас,футбол учун боради. Мураббийлар яна қайтишимни айтишди. Ҳозирча эса ҳужжатлар ва якуний таклифни кутаман.


Category: Мовароуннаҳрдаги мадрасалар\t Created: Wednesday, 21 December 2016 13:52\nҚози Калон мадрасаси 1905 йилда Хива хонининг бош қозиси Салим Охун томонидан қурилган.\nМадрасанинг қиёфаси ва саҳни унча катта эмас, бошқа мадрасалардан фарқ қилмайди, аммо ўқитиш услуби билан бошқа мадрасалардан фарқ қилган. Бу мадрасада диний билимлар билан бир қаторда қонуншунослик, турли солиқ ва закотлар йиғиш, яъни юридик билимлар берилган.\nМадрасани майдони 32,5х23,4 м, дарсхонанинг ўлчами 4,7х4,7 метр, унга ёндош масжид жойлашган. Мадрасада 15 ҳужра бор. Мадраса қурилишида энг машҳур усталар Худайберган Ҳожи, Қаландар Қўчим, Боғбек Абдураҳмонов, Матчон Кулимов, Ваис кулол ва бошқалар иштирок қилганлар, халқ устаси Абдулла Болтаевни айтишича, мадрасада 35 та талаба таълим олган.\nҚози-Калон Салим Охуннинг ўғли Бобооҳун Салимов ХХШЖ нинг биринчи Адлия вазири бўлган. Ҳозирги кунда бу мадрасада “Хоразм мусиқа санъати” музейи жойлашган.


Умид Холлиев. Тириклик изтироблари (қисса) — www.ziyouz.uz\nБош саҳифа Ўзбек насри онлайн антологиясиУмид Холлиев (1973)Умид Холлиев. Тириклик изтироблари (қисса)\nУмид Холлиев. Тириклик изтироблари (қисса)\nБувимга дунёнинг охири қаерда? – деб савол берганимда ҳали мактабга бормасдим. Болалик тасаввуримда эса қуёш ботадиган жой дунёнинг охиридек эди. Уйимиздан анча узоқда, кун ботиш томонда ғўза баргларини тўкиш учун дори сепадиган самолётларнинг қўналғаси жойлашганди. Менинг назаримда, қуёш шу қўналғанинг орқа томонига бориб ботадигандек. Аммо мен ҳали у ергача бориб кўрмаганман, уйдан узоққа кетишга рухсат йўқ. Ўша вақтларда самолётни ёнгинасидан туриб томоша қилиш мен учун катта бахт эди-я. Бир куни қизиқишларим устун келиб ўзим учун жорий этилган қоидаларни бузишга журъатим етди. Самолётни яқиндан кўриш учун қўналға томон яёв ёлғиз ўзим йўлга тушдим. Манзилга етгунча анча тер тўкишга тўғри келди. Ҳозир ўйласам, ўшанда тўрт километрдан ортиқроқ йўл юриб борган эканман у жойга. Самолётларни жуда яқиндан томоша қилиб уларнинг катталигию, тузилишидан ҳайратланар эканман, бу ерда туриб ўзим учун ундан-да ҳайратланарлироқ яна бир нарсани кашф этдим. Бу янгилик шундан иборат эдики, қуёш қўналға орқасига ботмас экан, ундан нарида ҳам худди бизники каби қишлоқлар бор экан! Уйимдан қараганда гўёки ҳозир тўхтаган жойимга ботадигандек кўринадиган қуёш бу ердан қараганда ҳам ўшанча узоқликка ботадигандек кўринаркан. Босқичма-босқич синфдан-синфга ўтиб илм олиш каби умумий ўрта таълим шаклидаги мактаблардан бирининг ўқувчисига айланганимда олам ва одам ҳақидаги илк таассуротларим тубдан ўзгара бошлади. Энди мен қишлоқлар жамланиб туманларни, туманлар вилоятларни, вилоятлар мамлакатларни ва ўз навбатида, мамлакатлар жамланиб қитъаларни, шу қитъалар эса ер куррасини ташкил этишини билиб олдим. Ўйлаганимдек, ер текисликдан иборат эмас, яна бу кузатаётган оламим ер ва осмондангина иборат бўлмай, марказида қуёш жойлашган бу тизим худдики ер каби унинг атрофида ўз ҳалқалари бўйлаб айланадиган яна шундай саккизта сайёрадан иборат экан. Ердаги ўлчамига қараганда жуда узоқ масофалар, мураккаб ҳаракатлар гўёки ўта моҳир механик томонидан ясалган улкан механизмдек. Аммо бу ҳали коинотнинг чегараси эмас, Галактика деб номланувчи коинот ҳудуди бизнинг оламга ўхшаган шундай улкан тизимларнинг бир миллиардга яқинини ўз ичига оларди. Тасаввур қилишга ақл ожиз. Бири кетидан иккинчиси мўлтираб турадиган саволлар ҳам коинотнинг ҳудуди каби чексиз. Коинотнинг охири қаерда? Биз ёпиқ дунё ичидамизми ёки?..\nТасаввурларимнинг ибтидосида пайдо бўлган бу саволлар университетнинг фалакиётшунослик бўлимини тугатганимдан кейин ҳам жавобсиз қолиб кетаётганди. Кўпроқ ўрганишга интилганим сайин олам ва одам ҳақидаги турфа қарашлар ва тахминларга дуч келиб саволларим сафи кенгайиб бораверарди. Олам ҳақидаги жавобсиз саволларга “дунёнинг охири қаерда?” – деган жумбоқ пешқадамлик қилса, одам ҳақидаги баҳсларнинг бошида “инсон ҳаётининг маъноси нима?” – деган савол турарди. Мен гуноҳкорлиги туфайли жаннатдан ҳайдалган Одам Ато масканида унинг бир давомчи авлоди сифатида яшаб туриб бу саволларга жавоб қидирардим. Агар диний таълимотларга қулоқ тутадиган бўлсак, ер – маънога қайтиш учун танланган бир мўътабар, жазо ва тавба маскани. Бу қафасда ўзимни Одам Атога қисматдош бўлган тутқун эканимни англай бошлайман. Айни вақтда, меҳр ва раҳм соясида эканимни, бу соя паноҳидаги умр ҳам менга ато қилинган бир ҳадя эканини ҳис қиламан. Коинотнинг чексизлиги ҳақидаги саволларга жавоб топа олмаган тафаккурим билан инсониятга бу қафас ичра туҳфа этилган ҳадяларни титкилай бошлайман. Барибир, уларнинг энг аълоси онг дейман ўзимга ўзим, у – маънонинг бошланиши. Ерга боғланган моддий вужудда яшаб туриб табиатдан ташқаридаги онг билан боғлиқ ҳодисалар таҳлилига киришаман. Улардан фақат Оллоҳнинг ягона ва беҳожатлиги ҳақидаги таълимотни инкор эта олмайман, унга боғланишни истайман. Гарчанд, буни уддалаш эҳтиёжлари моддий дунёга боғланган вужудда жойлашган руҳ учун осон бўлмаса-да. Назаримда, тараққиёт билан боғлиқ нарса ва ҳодисалар вақт ўтиши билан ўз аҳамиятини йўқотади. Тараққиёт қанчадан-қанча олимларнинг меҳнат маҳсули, у синовнинг янгидан-янги усулларини юзага келтираверади. Аммо унда ҳам маънога ишора қилувчи ва инсонни ақлдан оздирувчи шубҳали фараз ва тахминлар тиқилиб ётибди. Энг қизиғи, техник тараққиёт кўрсатадиган йўлнинг бу чекланган дунёмиздаги ваъда қила оладиган кафолати нолга тенг. Негаки, олимларнинг қилган буюк кашфиётлари табиатдан кўчириб олинган аниқ бир андоза. Тараққиётнинг ҳамма даврларида ўз “ихтиро” ва “кашфиёт”ларининг чеки бўлмаган. Лекин уларнинг ҳам ҳеч бирига нари борса, минг йил аввалги ва ҳозирги замон одамининг ҳаётига бир хилда маъно бахш этадиган хусусиятни ато этиш бахти насиб этмаган. Қайтанга, у ривожланган сари ўз жозибаларига мафтун этиб, моддий дунёга янада маҳкамроқ боғлайди, хотирани йўқотиб фақатгина лаззатланишни бош мақсадга айлантиради. Одатда, ёлғон учун энг хавфли душман – хотира. Инсониятга тегишли хотираларнинг энг тубида эса дунёнинг ёлғонлиги ҳақидаги фалсафа ётади. Шундай қилиб, маънони инсон ақли билан ушлаб турилган тараққиётдан қидириш бесамар эканлиги кўриниб қолади. Маъно қидириш бахти мени авлиёларнинг комиллик ҳақидаги ҳикматлари пойига етаклайди. “Бу синов майдонида икки нафсни хор тут – маъно шундай чекланганлик ичига яширинган”. Бу ўгитнинг ўзига маҳлиё қиладиган мукаммаллиги шундаки, унинг амалийлашуви инсонларнинг ёвузликдан камроқ азият чекишларини таъминлайди. Ғойибона амрларга итоат этиб яшаш лозим эканини англаб, ўзимни хожали қулдек ҳис қила бошлайман, тақдиримга фазилатга эргашиш битилган, дея ўйлайман.\nБолалик хотираларимни титкилар эканман, маънонинг бундай ҳикмат асосига қурилгани ҳақидаги хулосани анча илгари ҳам эшитганимни эслай бошлайман. Эсимда: уйга келгандан кейин мактабда билиб олган илм мўъжизаларини бувимга айтиб мақтанардим. Бувимнинг мен учун шундай ҳаяжонли бўлган янгиликларни бепарво тинглаб туриб: “Булар барчаси Оллоҳнинг қудрати, болам”, деб қўйишлари ғашимни келтирарди.\n– Биласизми, буви, – дердим мен қизишиб кетиб. – Уйингизнинг шифтига қўлимни кўтарсам етади. Ҳозир катта шаҳарларда юз қаватлик уйлар қурилаяпти.\n– Оллоҳга содиқ қул бўлиб яшаш учун уйнинг баланд-пастининг аҳамияти йўқ, болам, – бошимни силарди бувим. – Инсон эзгу амаллар билан жаннатий бўлади.\nШундай қилиб, мен узоқ йиллар давомида илм сўқмоғи деб юриб келган йўлнинг адоғида бошини силаб турган бувимни кўриб ҳайратланардим. Ёнгинангда турган ҳақиқатни англаш учун, наҳотки, шунча йўл юриш лозим бўлса?\nБувим ҳақидаги хотираларга бериламан.\nКуз фаслининг биринчи ойи, кун тиккадан оққан. Мактабдан қайтиб чой ичиб бўлганимдан кейин бувимнинг шинамгина уйида ухлаб қолибман. Ташриф буюрган меҳмонларнинг ғивир-ғивиридан уйғониб кетсам-да, сездирмасдан уларнинг суҳбатини тинглаб ётавердим. Бувимнинг янгаси удумларимизга амал қилиб, янги тушган невара келинини бизникига бошлаб келибди. Тоза келин катта ҳаётни ибратли кекса аёллардан ўрганиши керак. Удум шундай мантиққа асосланган. Улар анча суҳбатлашдилар, ёш келинчакка кўпчиликнинг камчиликка таъсир кўрсатиш усулидан фойдаланиб ҳалол яшаш учун керакли бўлган панд-насиҳатларни қилдилар. Кейин бувимнинг янгаси келинига “сен энди уйга қайтиб кечки овқат тараддудини қилавер, мен кейинроқ қайтаман”, – деб жавоб бериб юборди.\nЭшик ёпилиб, келини узоқлашганига ишонч ҳосил қилгач, овозини пасайтирганча шароит танглигидан айта олмай ичига ютиб турган воқеани бувимга сўзлаб бера бошлади. Суҳбат паст овозда катталарга хос қочириқлар билан ўтаётгани учун мен деярли ҳеч нарса тушунаётганим йўқ эди. Англаганим, суҳбат эридан талоқ теккан бир жувон ҳақида борарди. “Нафс қурсин, нафс, – бош чайқади бувим, – у инсонни хор қилади”.\nТўрт-беш ёшлар атрофида эдим. Қишлоғимизга лезгин миллатига мансуб ҳунарманд ўз буюмларини сотишга келди. Асосан, ошхона жиҳозлари – қўлбола капкир, чўлпи, элак, пичоқ ва яна шунга ўхшаш нарсалар. У ҳовлима-ҳовли юриб ўз буюмларини намойиш этар, роса мақтаб, одамларни ўзидан нимадир сотиб олишга ундарди. Баъзан эса эски чойнак, челак, самовар каби идишларни тузатиб ҳам берарди. У кўпинча бизга бобомерос бўлган ташқари ҳовлининг дарвозахонасида намат устига ўтириб олиб иш бошларди. Чол асбобларини ёйиб ишга киришган вақтда тенгқур ўртоқларим билан унинг атрофини ўраб олардик. Бизнинг диққатимизни тортадиган нарса шу эдики, бу ҳунарманд чол тунука қолдиқларидан биз учун ажойиб кўринадиган ҳуштаклар ясарди. Ҳуштакларни эса баъзида ўша вақтнинг пули билан ўн тийинга сотарди ёки бир дона бўшаган шиша идишга алмаштирарди. Лезгин чол ўз тирикчилиги билан юрган бўлса-да, бувим уни меҳмон ҳисоблаб, ҳар сафар олдига чой, нон ва овқат чиқартирарди. Шундай бўлса ҳам, у ҳеч қачон шу ўн тийинлик ҳуштакни бизларга текин, шунчаки савобга бермасди. У ҳар сафар келганда мен ўн тийин олиш учун бувимнинг олдига югурардим. Бир сафар бувим менга ҳуштак олиб бериш билан бир қаторда рўзғор учун ёғоч дастали пичоқ ҳам сотиб олди.\nОрадан бир неча кун ўтиб ошхонамизда ўша пичоқни қўлида ушлаганча хуноб бўлиб ўтирганини кўрдим. Бувим пиёз арчаётганди. Ҳар сафар пиёздан янги бўлак кесганида бўлакнинг пичоқ теккан томонига қора юқиб қолар, бувим бир пичоққа, бир пиёзга қараб нима қиларини билмай: “Нону туз берган одамни ҳам шундай аҳмоқ этадиларми”, – деб жиғибийрон бўларди.\nЎшанда мен бувимдан пичоқ нима учун қорайиб қолаётганини сўрагандим. “Занглайдиган оддий темирдан ясаган-да”, – деганди бувим. “Ўша чол келганда пичоғини қайтариб беринг-да, пулингизни қайтиб олинг”, деб маслаҳат бергандим мен.\nБувим индамасдан қўлимга пичоқни бериб буни ариқ ёқасига бориб покиза тупроққа суқиб олавер, тоза бўлади деганди.\nМен чопқиллаганча бувим топширган вазифани бажаришга киришдим. Не ажабки, тоза тупроққа бир неча бор суқиб олганимдан кейин пичоқ худди сотиб олинган вақтидагидек ярақлай бошлади. Мен ҳаётда ўзим учун катталарнинг тажрибаси орқали ўтадиган битта сабоқ олгандим. Қизиқишларим юзасидан бувимга саволлар бера бошладим.\n– Буви, тупроқ ҳамма нарсани тозалай оладими?\n– Йўқ, болам, тозаловчилар сафида сув ҳам бор.\n– Сув ва тупроқ ҳамма нарсани топ-тоза қиладими?\n– Улар тозалай олмайдиган нарсалар ҳам бор, болам, сен ҳали ёшсан, уларни тушунмайсан.\nҲовлимиз бир, мен бувим билан бирга эдим, бувимнинг амалларини кузатиб улғаярдим. Тинмай савол берардим. Саволларим эса содда ва болаларга хос.\n– Буви, бизнинг уйимиз нега дадамларникидан паст?\n– Шу уйда ҳам жаннатий бўлиб яшаса бўлади, болам. Дадангларни уйи кейинроқ қурилган. Ҳозир ҳамма шундай баланд қилиб қуряпти.\n– Буви, жаннат нима?\n– Жаннат гуноҳ қилмайдиган одамларнинг охиратда борар жойи. Сен ҳам одобли бола бўл, катталарнинг гапига қулоқ сол, меҳнатдан қочма.\nБу ўгитлар деярли ҳар куни мавриди билан такрорланаверарди, менинг саволларимнинг ҳам чеки йўқ эди. Теварак-атрофимиз пахтазор, ҳар йили йиғим-терим олдидан дефолиация қилиш учун самолёт келади. Улар теварак-атрофимиздан кучли ҳидли кимёвий моддаларни пуркаб ўтади. Бола бўлсам ҳам биламан, самолётлар дори сепган даладаги ғўзапояларнинг барги тўкилиб оппоқ пахта қолади. Аммо самолёт қандай учади, нима учун юқорида у жуда кичкина кўринади? Бу саволларга бувим ҳам тайинли бир жавоб қайтара олмасди.\nУ улуғ ва гўзал. Унинг дўсти дунёнинг гўзал одами.\nЭслаб йўл юраман. Коинот – битта ишқ достони.\nХоҳиш-истакларининг чеки йўқ инсон боласи шундай аччиқ қисмат эгасики, унинг охир-оқибат борадиган манзили ва унга элтадиган йўли олдиндан тайин қилиб қўйилган. Яна бир ҳидоятни қарангки, бу йўлда ҳар бир инсон ўзининг шахсий йўлбошловчисига эга экан. Бу ақл деб аталмиш, инсонга ҳис-туйғулари берадиган таассуротларни мулоҳаза қилиб умумлашган хулоса ҳосил қиладиган йўл кўрсаткич. Инсоният буни аллақачон унутган бўлса ҳам, манзилдан адашмаслик учун ақл деб белгиланган чегарадан четга чиқмасликка маҳкум.\nБу хулосалар бир қарашда жуда жўн ва такрорий қайтариқларга ўхшаб кўринади. Нотабиийлик ва меъёр бузилишларининг катта-кичик кўринишлари яшаш учун кураш тамойилига айланиб бораётган бу дунёда яшаш баттар изтиробли бўлиб, дунёнинг порлоқ келажаги ҳақидаги ишончни сусайтиради.\nМен ақллиман, дейди Ғарб. Шарқ эса уни инкор этиб, ўз донолиги ва иймонини кўз-кўз этади. Ўзларини ақлли ҳисоблаганлар бор илмларини кўпроқ қирғин келтира оладиган янги қуроллар яратишга қаратадилар. Мақсадлари содда ва аниқ: бошқалар устидан ҳукмронлик қилиш, улар ҳисобига яшаш. Агар ер тақдири тўғрисида инсонлар тўқиётган башоратлар тўғри чиқса, ўз авлодлари яшаб қолишлари учун имкон қадар кўпроқ шароит яратиш. Уларнинг изтиробларини ўзлари ақлсиз ҳисоблайдиган халқлар фарзандларининг қабрлари ҳисобига камайтириш. Гўёки олам зўрлар учун яратилгану улар бошқаларнинг қувончини тортиб олишга ҳақлидек. Буни оқлайдиган иборани ҳам топиб қўйганлар: “Чангалзор қонуни”.\nҲайвонларга ато этилган қонунлар асосида яшасак, ақлнинг эзгу мақсади қани? Наҳотки, ақлимиз онгсиз жонзотлардан андоза олишдан бошқасига ярамаса? Аслида ҳам учиш ёки сузиш техникаси яратаётган олим улардаги нигоҳини қушлар ёки денгиз жонзотларига қаратиши кундек равшан-ку! Ақлнинг вазифаси фақат нафс эҳтиёжларига хизмат қилишдангина иборатмикан? Бундай оғир хаёллардан кейин ғижиниб савол бераман ўзимга-ўзим. Ньютонча механика қонунлари мавжуд эмасмиди ёки қайси бир олим бир томчи сув ярата олди? Наҳотки, бундай шармандали ожизлик бизни ёвузликдан сақлай олмаса? Инсон фақат ёвузлик яратишга қодир ва шу яратувчилигини у ақл деб атайдими?\nКалламга келган хулосадан ўзим чўчиб кетаман. Илмий таҳлилларга ўхшаб кетадиган бундай хаёллар муттасил мени азоблайди. Дунёнинг юки сенинг елкангга тушганми? – деган савол билан лоқайд бўлишга уринаман. Келажакка бепарво одамлардек чалғишга уринаман. Дунё жозибаси қучоқ очиб мени ўз бағрига олишга тайёр. Шарти ҳам оддий. Чўнтагинг қуруқ бўлмасин. Оғир хаёллардан қутулиш учун улфатлар даврасига қўшилишга ўзимни мажбур этарканман, бу мавжуд ҳаёт-ку, унда ҳам қандайдир ҳикмат бор, дея таскин бераман ўзимга-ўзим. Дўстларим катта одам бўлиб қолганимизни эслатиб ичкилик тўла қадаҳ узатадилар. Мен рад этаман ва улардан “абадий яшамоқчимисан”, деган таънани эшитаман. Давра авжига чиққанда уларнинг суҳбатига қўшила олмай ўзимни бегонадек ҳис эта бошлайман. Ўй-хаёллардан қочиб келганим “шодлик” дунёсига ҳам сиғмай қоламан. Кўнглим яна ёлғизлик тусай бошлайди. Тушкун кайфият билан уйга қайтар эканман, наҳотки ҳаёт тутуриқсизликлардан иборат бўлса, дейман. Аммо ҳақиқат дағал ва хунук бўлишини эслаб, бу шубҳамга ишонмай қўяман. Сабр керак инсонга, хотиржамлик унинг ортига яширинган. Сабр етишмай қолганда ҳаётнинг ёлғонлигини пайқаш қийинлашади. Ҳаёт, аслида, ростни ифодалайдиган мукаммал ёлғон, дея ўйлайман. Негаки, табиатдаги нарсалар, воқеа-ҳодисалар инсонга тегишли ҳодисалардек бенуқсон эмас. Инсон табиатидаги нуқсонларни эса асосан ҳиссиётлар, янаям аниқ формулага эга лаззатланиш ҳиссиётлари келтириб чиқаради. Давр талвасасини кузатиб шунга амин бўламанки, ҳиссиётлар ўз сифатлари билан инсон онгида моддий дунё ҳақидаги тасаввурларни бўрттириб чин дунёдан чалғитади. Тоқат етмаса, кўзни юммасдан ҳақни англашнинг имкони йўқ. Тараққиёт эса ақл кўзи деган тушунчани ўтмишда қолган урфга айлантириб бўлган. Замонада қисқа муддатли лаззатларга эгалик ҳуқуқини қўлга киритиш кайфияти ҳукмрон. Гўёки охират макони сифатида тилга олинадиган жаннат ва дўзах деган сўзлар ўтмиш эртакларининг сарлавҳасига айланиб, Лут ва Мусо қавмининг шаккокликлари такрорланаётгандек.\n– Жаннат ҳам, дўзах ҳам шу дунёда, нариги дунё бир чўпчак, – дейди дўстим ўз фикрини баён этиб. Ва ўз гапини исботлаш учун таъриф қилавериб мени ўша “жаннат”лардан бирига боришга кўндиради.\nСанаторийдаги шароитлар билан мени таништирар экан, такрор-такрор:\n– Жаннат бундан ортиқ бўладими? – деб қўяди.\n– Ҳа, – дейман мен. – Фақат жаннатингни танлов шарти пул бўлгани ёмон-да.\n– Шу арзимас қоғоз ҳисобига умринг узаяди, саломатлигинг тикланади, – гапидан қолмайди у ҳам.\n– Инсон ҳиссиётлар амри бўлган шу қисқа муддатли лаззатлар учун имкон қадар узоқ яшашга интилиши керакми?\n– Озроқ сабр қил, сенга инсон ҳиссиётлар қули эканини исботлаб бераман, – дейди мени олиб келганидан пушаймон эканини яширмай.\nСоғлигимдан шикоятим бўлмаса-да, узоқ яшаш илинжи ҳамда қизиқувчанлигим важидан марказдаги шу номдор санаторийда қолишга рози бўламан. Дўстимнинг барча танишлари шу ерга йиғилади. Улар оддий одамлар эмас. Бири номдор шифокор, бири омадли савдогар, яна бириси дасти узун амалдор.\n– Сиз фойдаланадиган тиббиёт асбобларининг физикаси, ишлаш принципи, баҳосини яхши биламан, озроқ электр энергия ва мутахассиснинг касбий маҳоратини эътиборга олмаганда бошқа яна нима сарфлайсизларки, беморга ташҳис қўйиш нархлари бу қадар қиммат? – савол ташлайман шифокорга.\nУ менга ўтмиш сарқитига қарагандек тикилади, аммо саволимга жавоб бергиси келмайди. Даврадагилар бесаранжомлана бошлайди. Улар ўз хотиржамлигига рахна соладиган савол-жавобларга кўникмаган. Ўртага ноқулай жимлик чўкади.\n– Ҳеч биримизнинг ихтиёримиз ўз қўлимизда эмас, биздан ҳам юқоридагилар бор, – вазиятни хаспўшлашга уринади амалдор.\nНазаримда, у ўзини барчадан доно ҳисоблайди. Шифокор ўзини тиғ устида ўтиргандек ҳис эта бошлайди. Хайриятки, амалдорнинг далда бўлгувчи бундай “самимияти” шифокорни сал руҳлантиради.\n– Тўғрисини айтганда, сиз ҳақсиз, – дейди минғирлаб. – Лекин…\n– Бу ерга бефойда нарсаларни муҳокама қилишга йиғилганмизми, бошқа мавзу қуриб қолибдими? – луқма ташлайди дўстим умумий кайфиятни бузмаслик учун.\nУ ҳаддан ортиқ маишатпараст, ўзига хос фикрлайдиган йигит. Унинг таклифидан кейин юмшоқлик билан мавзудан четланиш бошланади. Улар ўз қилмишларини оқлашга ишонтирадиган далиллар топиб бўяб-бежаб суҳбатни давом эттирадилар. Худдики, бор пулини ташҳис қўйдиришга сарфлаб дори-дармонга пули қолмаган беморнинг аҳволидан ўша шифокорнинг аҳволи оғирдек.\nАслида, улар қийинчилик деб айтаётганлари бошқалар чўнтагидан ботил йўл билан ўзлаштирилган пулнинг ташвишларидан бошқа нарса эмас. Ҳиссиётлар ақлни хиралаштириб, изтироблар сари етаклайди. У олиб борадиган манзилда нажот эшиклари ёпилган.\n– Кўрдингми? – дейди дўстим якка қолишимиз билан. – Лаззат истаган одам ўз ҳиссиётлари измида қанчалик жасоратли бўлиши керак. Яна сенга бир сирни очай, бундай тоифа одамлар жуда осон тил топишадилар. Улар ўзаро манфаатдор бўлиб турганларида инсоний фазилатларини шундай юксак даражада намоён этадиларки, беихтиёр дунё манфаат устига қурилган деб юборасан.\n– Ҳа, – дейман мен. – Манфаат нафс эҳтиёжларидан келиб чиққанини унутмаслик керак фақат.\n– Сен бунақа беъмани фикрларинг билан даврага совуқлик солмай жим тура олсанг, қанчалик ноҳақ эканингни англайсан.\nМен ёлғизланиб қолишим мумкинлигини ўйлаб, розилик билдираман.\nЭртасига дўстим ва шериклари тушлик вақтига зиёфат уюштирадилар. Бу ерда барча шароит муҳайё. Санаторий соҳиблари даромадни кўпайтириш учун инсон майлларини ҳам назардан қочирмаганлар. Даврага шаҳарлик гўзал хонимлар ташриф буюради. Дастурхон етти иқлимдан келтирилган ноз-неъматларга лиқ тўлдирилган. Ичкилик суҳбатни қизитади. Эркаклар оғизларидан чиқаётган каломларига пулдан ғилоф кийдириб нар қушлар каби кериладилар. Аёллар эса эркаклардан таралаётган сўзларнинг ғилофига ишва билан тузоқ тўқийди. Барчаси қўлини меҳнатга урмаган танноз хонимлар.\nДаврани тарк этаман. Сабаби кўринмаётган нарса эмас, кўринмаётган ҳақиқатдан қўрқмаймиз, кўринаётган оний лаҳзанинг ихтиёрий қулига айланиш осон.\n– Нега қочиб кетдинг? – дейди кечқурун дўстим. – Сенга ҳам аталгани бор эди.\n– Мен бунақа ўтиришларни ёқтирмайман, – жавоб қайтараман кибр билан ва ботинимда дарҳол ўзимни сўроқ қиламан. Ҳақиқатда шундайми? Йўқ, сен зинодан эмас, ораларингда қарама-қаршилик пайдо бўлган одамларга ахлоқсиз бўлиб кўринишдан қочдинг! Бу тарбияланган нафснинг зинодан ҳазар қилиши эмас.\nКечки овқат вақтида суҳбат яна ўз-ўзидан ўша аёллар мавзусига кўчади.\n– Мен унинг номига уй олиб қўйганман, – керилади савдогар. – Шаҳарга тез-тез қатнайман, менга керак-да бу.\n– Тўғри, – деб унинг гапини маъқуллайди амалдор. – Лекин уйни унинг номига расмийлаштириб хато қилибсан. Аёлларга ишонч йўқ, уларнинг фариштаман деганига ҳам ишониб бўлмайди.\n– Менинг маъшуқам жуда садоқатли, – амалдорнинг фикрига қарши туради шифокор. Ва унинг фан номзоди бўлишига ўзи сабаб эканини айтиб қомати ва гўзаллигини таърифлай бошлайди.\nБундай бемаъни суҳбатлардан кейин ором олиш учун яна ўз хоналаримизга тарқаламиз. Хаёлан садоқат деган сўзнинг маънода қолиш чегараларини қидираман. Наҳотки, ўша аёлнинг ёши анча жойга борган илмий раҳбарига бўлган ҳирсий муносабатини садоқат деб бўлса.\n– Нафс шундай гўзал қилиб кўрсата олади ёлғонни, – суҳбат бошлайди дўстим ўзига ётиш учун жой ҳозирлар экан. – Инсон қалби азалий гипноз таъсирида ёлғон ва иллатларга мойил қилиб қўйилган.\n– Манзил сари йўлга отланган инсон бу фоний дунёни имкон қадар эзгу амаллар билан тарк этиши керак эмасми?\n– Инсон энг зўр тақлидчи, бу ҳам азалий гипнознинг бир таъсири, – дейди дўстим.\n– Ҳа, – дея унинг гапини маъқуллайман, – нафс ўз вирусини энг тез тарқатадиган касаллик.\n– Нафс инсон хулқ-атворида иллат ҳосил қиладиган унсур.\nХаёлимни ер сайёраси ва унда ҳеч қачон бу қадар кўпайиб кетмаган инсонлар тақдири эгаллайди.\n– Биз манзилдан адашмадикмикан?\nДўстимнинг олдига саволни бошқача шаклда қўяман.\n– Яратганнинг борлигига ишонасанми?\n– Ҳеч шубҳасиз, – жавоб қайтаради у. – Аммо у кўрсатганидек яшай олмаяпман.\n– Бу азалий сабрсизликнинг давоми эмасми?\n– Ахир, сабрли бўлишимиз учун бизларга қанча пайғамбарлар юборилиб, қанча илоҳий китоблар туширилмади.\n– Охирги пайғамбарнинг дунёдан ўтганига ўн тўрт асрдан ошди. Ҳаёт жозибаси нақд, Яратганнинг ваъдаси эса насия.\n– Демак, ҳали Оллоҳ ҳақидаги илмларимиз етарли эмас экан-да?\n– Йўқ. Ундай эмас, масала ҳар бир илмнинг Оллоҳни англашга қаратилмаганида.\n– Қўйсанг-чи, – дейман мен. – Ҳинд ведаларидан то ҳозирги замонгача Оллоҳни англаш учун қандай таълимотлар яратилмади. Яна нима керак одамзодга?\n– Шайтонга хизмат қиладиган ҳаёт жозибалари ҳам ундан кам эмас, – дейди у.\n– Ҳа, – дейман мен. – Аммо жазосиз қолган итоатсизлик ҳам йўқ.\n– Гуноҳ эвазига жазо, савоб учун мукофот. Васваса ва синов майдони. Эзгулик маконида кутадиган Оллоҳ. Бу менга барча устунлик тескари қутбда бўлган мавҳум ўйинни эслатади. Яъни Одам Ато билан бошланган эътирозларни эътирофларга айлантириш ўйини.\n– Руҳни озод қилишга интилаётган жоннинг изтироблари эмасми бу? Тириклик изтироблари қанақасига ўйин бўлсин?\n– Билсанг, бу ерга ўша жон учун қайғуришга келганмиз, – дейди дўстим ва тумбочка устида турган коньякдан бир неча қултум ютиб юборади.\nЯна саволга тутаман.\n– Менга инсонни ҳиссиётлар бошқаришини исботлаяпсанми?\n– Эрталаб суҳбатлашаётган аёлинг ким эди? – саволимга савол қайтаради у.\n– Бир журналист экан. Қаердан кўзинг туша қолди?\n– Кўрмасликнинг иложи бўлмади, лекин ўзиям кетворган аёл экан-да.\n– У юксак маънавиятли, иймонли аёл, яна адабиётшунос олима, – дўстимнинг таърифларини тўлдираман мен.\n– У Бовари хонимнинг ўзгинаси, – дейди дўстим дабдурустдан. – Синаб кўришинг мумкин. Эсингдан чиқарма, аёллар мақтов ва эҳтирослар қули. Сен унинг ҳис-туйғулари билан бир ўйнашиб кўр, гапларим тўғрилигига ўзинг ишонч ҳосил қиласан.\nМенинг ишонгим келмайди. Аниқроғи, шу аёлни дўстим айтганидек бўлиб чиқишини хоҳламайман. Шундай бўлса ҳам, эртасига унинг эҳтирослари билан ўйнаша бошлайман. Хавотирланганимдек, у мени жеркиб ташламайди, аксинча, нозу карашма ва оҳанграбо лутфи билан мени ўзига янада қаттиқроқ боғлаб олишга уринади. Тунни унинг хонасида ўтказишга келишамиз. Бошқалар ҳам шундай қиляпти-ку, таскин бераман ўзимга. Дўстимга бу тунда меҳмонга кетишимни айтиб, унинг барча таклифларини рад этаман.\n– Мен ютқаздимми? – ёлғонга имкон қолдирмаслик учун кўзимга тикка қарайди дўстим.\n– Сен ҳақсан, – дейман шалвираб.\nЎз ғалабасидан хурсанд дўстим:\n– Гуноҳкор бўлиш жуда осон, – деганча хонани тарк эта бошлайди.\n– Бу борада сен мендан бешбаттарсан…\nТаъриф қилиб бўлмас даражада таҳсинга сазовор сабр, чексиз меҳр ва раҳм. Бу далилларни эслаш фикримни тамоман ўзгартиради. Дўстимга хонани тарк этишдан олдин бир гапни айта олмаганимдан афсусланаман. Ва энди у хонада бўлмаса-да, гўёки унга мурожаат қилгандек: “Инсоннинг гуноҳкорлигидан Оллоҳ ҳеч нарса ютқазмайди, ютқазса фақат инсон ютқазади”, – дейман паст ва аламли овоз билан.\nҲаётда вақтга ўз жиловини тутқазмайдиган ягона нарса – хаёл. Хаёллар билан вақт ўтганини сезмай қоламан. Икки соат олдин кеч тушишини интиқлик билан кутаётган бўлсам, энди саросимага туша бошлайман. Нафс ва иймон ўртасида кураш бошланади. Аммо ҳалиям танамдаги нафсга мойиллик мендаги қатъиятдан устунлик қиляпти. Қўл телефоним жиринглайди.\n– Ҳозир, – дейман шошиб ва эшик олдига чиқаман.\nХона эшигини қулфлаётган вақтимда яна телефоним жиринглайди. Бу энди бошқа овоз. У оромбахш ва осойишта.\n– Алло, яхши дам оляпсизми, дадаси, соғ-саломатмисиз… Болалар сиз билан гаплашмоқчи.\nГўшак болаларга тегиши билан уларнинг бири қўйиб, бири олиб чуғурлаша бошлайдилар. Катта қизим мен таътилда математикани ўрганаяпман, деса, кенжатойим менга нима олиб келасиз, деб сўрайди. Суҳбат якунланиши билан шафқатсиз бир саволга рўпара бўламан. Интилаётган нарсанг нима ўзи, бахтми? Ҳаёт ортга тепмас қурол. Ҳозир майлингга қулоқ солиб гуноҳга ботсанг, кейин аввалги хотиржамлигингни қайта топа оласанми?\nКўз олдимдан ҳаётда чеккан изтиробларим, вақт ўтиши билан жавобсиз қолдирилмаган хатоларим, сабрим ортидан етган хурсандчилик ва хотиржамликларим ўта бошлайди. Бувимнинг дастурхон устида бизларга қарата: “Болаларим, бу ўткинчи дунёда сабрли бўлинглар, Оллоҳ сабрли инсонларни севади”, – дея насиҳат қилганини эслайман. Авлиёлар ўз ахлоқлари билан дунёнинг гўзал одамларига айланганлар. Менинг ҳам гўзал одамлар сафида бўлгим келади. Аҳдимдан тамоман қайтиб ширин энтикиб кетаман. Ўйлайман, бувим мени ҳаётга тайёрлай бошлаганда ҳали гўдак бола эдим, ёшим улғайиб ҳаётдан завқ олиб яшаш учун курашар эканман, ҳар қадамда турфа кўринишда нафс қурбонларига айланган “ворис”ларга дуч келардим. Бу кўрганларим туфайли ҳар қандай ёмон амал ва ёвузлик пировардда ҳалокатга маҳкум эканини англаб етганимда эса мен комил инсон сифатлари ҳақида қайғура бошлагандим. Бу учун кўпроқ бувимдан миннатдор бўлардим. Буни орадан анча йиллар ўтиб англаб етганимда эса энди афсусланишдан бошқа чорам йўқлиги алам қиларди.\nХонамга қамалиб олиб ўтмиш хотираларига берилар эканман, кейинчалик яна афсусланиб қолмаслигим учун тезда болалар олдига қайтишим шарт, деган қарорга келдим.\nЭртасига дўстим ва шерикларининг хурсандчилиги ҳамда «Бовари хоним»нинг нафрат билан боқаётган кўзларига парво ҳам қилмай, жилла қурса, манзил сари бир қадам ташлаганимдан хурсанд бўлганимча хотиржам ҳолда уйга, болаларим олдига қайтдим.\nРукнларУмид Холлиев (1973)\n← Аввалги Аввалги Собир Ўнар. Кибрсиз одам\nКейинги → Кейинги: Иброҳим Ғафуров. Ҳаёт – муаллим


KUN.UZ таҳририятига келиб тушган маълумотларга кўра, бугун, 24 май куни Қарши шаҳрида жойлашган Марказий деҳқон бозорининг кўча юзидаги дўконларини бузиш ишлари бошлаб юборилган.Таҳририятимиздан нажот истаб,тинимсиз қўнғироқ қилган бир гуруҳ тадбиркорларнинг таъкидлашича, бузилиш ишлари огоҳлантиришсиз, шаҳар ҳокимининг қарори кўрсатилмаган ҳолда, тадбиркорларнинг бузилаётган дўконларига товон пули тўлаш ёки янгидан қуриб олиш ҳамда фаолият юритиш учун тегишли жой кўрсатилмаган ҳолда амалга оширилмоқда.\nБугун Республикада кенг кўламли бунёдкорлик ишлари амалга ошириляпти. Эски бинолар ўрнида янгилари қад кўтармоқда, қайта таъмирланмоқда, шаҳар ва туманларнинг қиёфаси ўзгартирилиб, янги лойиҳалар асосида қайта тикланмоқда. Аммо,аксарият жойларда бузиш ва қурилиш ишлари мулк эгаларининг, хусусан, тадбиркорларнинг манфаатига зид тарзда, кўр-кўрона амалга оширилмоқда. Қаршида ҳам шундай бўлмоқда. Банкдан кредити бор, ишларини эндигина кенгайтираман, қўшимча иш ўринлари пайдо қиламан, деб турган тадбиркорга нисбатан бундай хатти-ҳаракатларни қандай оқлаш мумкин?\nЁдингизда бўлса, аввал ҳам «Қарши шаҳар ҳокимлиги бир тадбиркорни чирқиратмоқда — бу нима, фидойилик ё рейдерлик?» сарлавҳаси билан Ерқўрғон деҳқон (озиқ-овқат) бозори» АЖга автомобиллар турар жойи зўрлик билан олиб берилган «Асилбек-Зиёда» савдо ишлаб чиқариш корхонаси раҳбари Исмоил Панжиев билан боғлиқ воқеа ҳикоя қилиб берилган эди. Қаршида яна шунга ўхшаш ҳолат юз бераётганга ўхшайди.\nМарказий деҳқон бозорида фаолият кўрсатган тадбиркорлардан бири шундай ҳикоя қилиб бермоқда:\n— Эрталаб келиб, дабдурустдан бузиш ишларини бошлаб юборишди. Ҳатто айрим тадбиркорлар дўкондан нарсаларини олиб чиқиб кетишга ҳам улгуришмади. Озиқ-овқат маҳсулотлари қулаётган дўкон вайроналари ичида қолиб кетди. Бу ҳақда мутасаддилардан изоҳ оламиз, десак ҳокимлик вакилларидан ҳеч ким келмади. Ободонлаштириш бошқармасидан аллақандай бир кишини қўйиб кетишган. Бузаётганлар ҳам ҳеч нарса билмайди, уларга буюришган — бузишяпти. Бозорда жанжал кўтарилиб кетмасин, деган мақсадда ички ишлар ходимларидан бир гуруҳини қўйиб кетишган. Нима қилишни билмай қолдик. Январь ойида огоҳлантириш хати беришувди, бозор реконструкция бўлиши, дўконлар ўрнига замонавий лойиҳа бўйича дўконларни тадбиркорларнинг ўзи қуришини ваъда қилинган эди.\n— Қарши шаҳрининг тарихий «Эски шаҳар» қисмидаги тарихий обидалар билан уйғунлашиб турган, чет эл сайёҳларини жалб этиши мумкин бўлган биринчи тоифали ягона тарихий бозорни бузиш ва ўрнига замонавий конструкциядаги супермаркет қурилиши шу ҳудуднинг тарихий-маданий аҳамиятини йўқотади, деб ҳисоблаймиз, — дейди яна бир тадбиркор.\nПрезидент қарорига кўра бозор бузилиб, унинг ўрнига супермаркет қурилиши керак экан, буни тушундик. Аммо ўттиздан зиёд тадбиркор ва уларнинг қўлида ишловчилар бундан нега жабр кўриши, нега улар ўз мулкидан мосуво бўлиб қолиши керак? Уларга барчасини ётиғи билан тушунтириш, дўкони фаолият кўрсатиш учун барча зарур ҳужжатлари бор бўлган тадбиркорларга етказилаётган зарар албатта ҳокимлик томонидан қоплаб берилишини айтиш керак эмасмиди?\nБиз мазкур масалага холис ойдинлик киритиш мақсадида Қарши шаҳри ҳокими ёрдамчиси Шерзод Эшқулов билан боғландик.\n— Президентнинг 2017 йил 27 мартдаги 2853-сонли қарорга мувофиқ Қарши шаҳридаги Марказий деҳқон бозори қайта реконструкцияга тушган. Мазкур деҳқон бозорда фаолият юритаётган тадбиркорларга мансуб дўконларнинг кадастр ҳужжати бўлса, уларга дўконлар берилади, йўқларига эса берилмайди. Улар янги қурилган бозорда ижара асосида ишлашлари мумкин. Қарши шаҳри ҳокими Жамшид Фозилов ҳафтанинг ҳар икки куни — душанба ва жума кунлари соат 14:00дан бошлаб фуқароларни қабул қилади. Шу кунлари мурожаат қилиб келган тадбиркорларнинг муаммоси ҳал этилади.\n«Бу гапларнинг бари сафсата, — дейди биз билан суҳбатда бир гуруҳ тадбиркорлар. — Мана, қаранг, йўлнинг нариги бетида бундан олти ой муқаддам бузилган бозор («Тўлқинбозор» номи билан халқ ўртасида танилган) тадбиркорларининг муаммоси ҳалигача ҳал этилгани йўқ. Биздан тепада буюм бозори бор, у ер ҳам қайта таъмирланди, фақат тадбиркорларнинг ўз ташаббуси ва маблағи эвазига. Бизга ҳам шундай имконият беришсин, лойиҳа тақдим этилсин, ўзимиз чиройли қилиб қайта таъмирлаймиз. Аммо бундай қилишмайди. Бозорда фаолият юритаётган барча тадбиркорларнинг кадастр ҳужжатлари бор».\n«Хўп, тасаввур қилинг, ҳозир бу бозор ҳам бузилса, аҳоли қаердан бозорлик қилади? Рўзаи рамазон кунлари, иссиқда сарсон бўлишади-ку?! Сотувчилар-чи? Яна кўча-кўйда, тупроқ ва бетонлар ичида савдо қиладими? Майли, бозорни бузишмоқчи экан, ҳокимнинг ўзи, ўринбосари, имом-хатиб, нуроний ва бошқа мутасаддилар келиб, тадбиркорларни йиғиб, бор гапни тушунтириб, халқ билан маслаҳат қилган ҳолда бу ишларни қилмайдими? Бу раҳбарнинг оёғи ердан узилиши, халқ билан мулоқотдан юз ўгириши эмасми? Тадбиркор — одам ўрнида эмасми? Биз ўғри ё муттаҳам эмасмиз-ку?! Бугун бизнинг бозор бузилса, нариги бузилган бозор тадбиркорлари билан қўшиб ҳисоблаганда 550–600 тадбиркор ишсиз қолмайдими?»\nБу борада меъёрий ҳужжатлар нима дейди? Бозор муаммоларига тааллуқли масалалар юзасидан 2017 йил 27 март куни Ўзбекистон Республикаси президентининг ПҚ-2853 сонли қарори чиқарилган. Қарорга кўра, миллионлаб маблағ сарфланиб таъмирланган, қайта қурилган бозорлар бузилиши мумкин. Шу вақтгача ўйланмасдан сарфланган маблағларга жавобгар ва мансабига совуққонлик билан қараётган мансабдор шахслар эса Жиноят Кодексининг 207-моддасига кўра, жавобгарликка тортилишади.\nХўш, бино ва иншоотлар бузилиши туфайли юридик ва жисмоний шахсларга етказилган зарарлар қопланиши қандай амалга оширилади? Ёки тадбиркорлар икки қўлини оғзига солиб қолаверадими?\nЖавоб: Албатта,президент қарорида бу жараён ҳисобга олинган. Қарорнинг 16-бандига назар ташласак, Қорақалпоғистон Республикаси Вазирлар Кенгаши ва вилоятлар ҳокимликлари деҳқон бозорларини реконструкция қилиш ва уларнинг ҳудудида замонавий савдо мажмуалари қуриш ишларини амалга ошириш учун белгиланган тартибда зарур ер участкалари ажратилишини, шунингдек, уларнинг ҳудудлари тайёрланишини ҳамда бино ва иншоотлар бузилиши туфайли юридик ва жисмоний шахсларга етказилган зарарлар қопланишини таъминлашлари шартлиги равшан қилиб ёзиб қўйилган.\nМазкур қарорнинг бажарилишини назорат қилиш 21-бандига мувофиқ, Ўзбекистон Республикаси Бош вазирининг биринчи ўринбосари — «Ўзбекистон темир йўллари» АЖ бошқаруви раиси А.Раматов ва Ўзбекистон Республикаси Бош вазирининг ўринбосари — Қишлоқ ва сув хўжалиги, қишлоқ хўжалиги маҳсулотларини қайта ишлаш ҳамда истеъмол товарлари масалалари комплексининг раҳбари З.Мирзаев зиммасига юклатилган.\nХуллас, Қаршидаги нотинчликнинг бор тафсилоти шу. Тадбиркорлар куйиб қолишдан чўчишяпти. Шу кунларда биттагина бўлса ҳам иш ўрни яратиш, ҳар бир хонадонни тадбиркорликка ўргатиш, аравани бирга тортиш давримизнинг, замонимизнинг энг долзарб масаласи бўлиб турибди. Президентимиз Ш.Мирзиёев айтганидек,«Бугун биз шу ишларни қилмасак, эртага четдан келиб биров бизга бир нарса қилиб бермайди, ҳеч қачон!»\nKun.uz таҳририяти мазкур вазиятни кузатишда, ўрганишда давом этади ва яқин кунларда Қарши шаҳрига бориб, воқеа жойида тадбиркорлар ва шаҳар мутасаддилари билан учрашади.


PopCorn.uz - Шоу Бизнес олами хақиқати » Страница 26\nОтабек Муталхўжаевдан тожикзабон мухлислари учун туҳфа\nСана: 12.11.2019 232\n“Ниҳол” мукофоти совриндори Отабек Муталхўжаев куни кеча янги қўшиғини тингловчиларга армуғон қилди. Тожик тилида яратилган композиция “Гулдухтарон” деб номланган. Хонанда бу...\nВиа Мароканддан видеопремьера\nСана: 12.11.2019 283\nИстеъдодли ижодкорлардан иборат бўлган Виа Мароканд “Яккасарой” номли қўшиғини тақдим қилди. Ўз репертуарларини яна бир ноодатий тарона билан бойитган Виа Мароканднинг мазкур...\nЛола "Севгингни менга айт 2"ни яратди\nСана: 12.11.2019 257\nЛатофатли Лола яқиндагина "Севгингни менгга айт" қўшиғи ва клипи билан мухлисларини ҳайратга солган эди. Қисқа фурсат ичида барчанинг кўнглидан бирдек жой олган бетакрор ижод намунаси хонандани яна...\n"Илҳақ" фильмининг бир қисми "Белорусфильм" билан ҳамкорликда суратга олинади\nСана: 12.11.2019 289\nРежиссёр Жаҳонгир Аҳмедовнинг "Илҳақ" бадиий фильмининг бир қисми "Белорусфильм" билан ҳамкорликда суратга олинади. Бу ҳақида "Ўзбеккино" миллий агентлиги ахборот хизмати хабар берди. ...\nХонанда Ширин турмушга чиқди\nСана: 11.11.2019 885\nФарҳод ва Ширин жуфтлиги ўзинингн бетакрор тароналари билан халқимиз назарига тушган. Бугунги хабаримиз, ижодий эмас, аммо уларнинг мухлисларини қувонтириши тайин. Хонанда Ширин турмушга чиқди....\n"Биринчи август" фильмининг намойиши бошланадиган кун маълум бўлди\nСана: 11.11.2019 272\nРежиссёр Абдувоҳид Ғаниевнинг “Биринчи август” фильмини кутаётганлар учун хушхабар. Мазкур картина 27 ноябрдан бошлаб катта экранлар юзини кўради. Кинолойиҳа ижодкорларининг эътирофига...\nУлуғбек Раҳматуллаев ва Жонибек Муродов дуэти премьера арафасида\nСана: 08.11.2019 680\nКуни кеча Улуғбек Раҳматуллаевнинг яккахон концерт дастури ҳақида маълумотларни тақдим қилган эдик. Хабарингиз бор хонанда шу кунларда яккахон концерт дастурини намойиш этмоқда. Ушбу дастурдан...\nШаҳзода Нилуфар Усмонова билан куйлаган дуэтини тақдим қилди\nСана: 07.11.2019 484\nМафтункор Шаҳзода жорий йилнинг май ойида бўлиб ўтган концерт дастурида хонанда Нилуфар Усмонова билан дуэт куйлаган эди. Концертдан сўнг мухлислар ушбу дуэт премьерасини интизорлик билан кутишди ва...\n"INTERMEDIA RECORDS" илк лойиҳасини тақдим этади\nСана: 07.11.2019 294\nЯқиндагина хонанда Шаҳзода ва унинг маъмури Даврон Муқимов ҳамкорлигида фаолиятини бошлаган ""INTERMEDIA RECORDS" шу кунларда илк лойиҳасини тақдим этади. Бундан кўриниб турибдики, шоу бизнес оламида...\nУлуғбек Раҳматуллаевнинг яккахон концерт дастури бўлиб ўтмоқда\nСана: 07.11.2019 445\nЎзбекистонда хизмат кўрсатган артист Улуғбек Раҳматуллаевнинг "Сени излаб" деб номланган яккахон концерт дастури бўлиб ўтмоқда. 6 ноябрь куни старт берилган концерт кутилмаган совғаларга бой бўлди....\n1 ... 22 23 24 25 26 27 28 29 30 ... 568


TCL Communications компанияси BlackBerry брендининг ёпилишини эълон қилди. Ушбу бренд остида ишлаб чиқарилувчи смартфонлар савдоси кузда тўхтатилади.\nБу ҳақда твиттердаги BlackBerry Mobile саҳифасида маълум қилинди. BlackBerry қурилмалари 31 августдан кейин сотилиши тўхтатилади. Биоқ компания BlackBerry фойдаланувчиларини 2022 йил 31 августигача қўллаб-қувватлаб туради.\nЎз вақтида BlackBerry мобил телефонлари машҳур бўлган. Бунинг исботи сифатида АҚШда ишланган кўплаб фильмлар қаҳрамонларининг Канада компаниясининг ушбу қурилмаларидан фойдаланишини кўриш мумкин.\nБироқ замон ўзгариб, BlackBerry эски технологиялари сабабли бозорни қўлдан бой берди. Натижада компания смартфонлар ишлаб чиқаришни тўхтатган, бироқ бренд сақланиб қолган.\n2016 йилда Хитойнинг TCL компанияси брендни смартфонлар бозорида қўллаш ҳуқуқини сотиб олган ва унга иккинчи ҳаёт берган. Бироқ афсонавий ном ва бир қатор ўзига хос қурилмалар яратилганига қарамай, BlackBerry смартфонлари оммалашмаган.\nBlackBerry телефонларининг ўзига хос жиҳатлари бизнесга мўлжаллангани, шахсий маълумотларнинг ҳимояланганлиги ва QWERTY-клавиатурага эгалиги ҳисобланади. Ушбу маркадаги илк телефон 1997 йилда Research In Motion компанияси томонидан ишлаб чиқарилган.\nЎз вақтида АҚШнинг 44-президенти Барак Обама BlackBerry қурилмаларидан фойдаланган. 2013 йил майида эса АҚШ мудофаа вазирлиги бу маркадаги смартфонларни ўз ходимлари орасида қўлланишига розилик берган.


Жон қайғуси « Ўзбекистон Халқ Ҳаракати\n16 January 2017 - 5:00\nТабиийки, давлат бошлиғининг жон ва мол борлиғи муҳофаза этилиши шарт. Бу иш учун сарфланадиган харажатлар мамлакат бюджетида аниқ кўрсатилиши лозим, зарур бўлса, Парламентда эълон этилиши керак. Аммо кейинги уч йил ичида бу қоида унутилди, ҳатто махфий тутила бошлади. Сабаби оддий:\nЎзбекистон президентининг жонини муҳофаза этиш учун сарфланаётган харажатлар йилдан-йилга эмас, кундан-кунга ошиб кетаяпти.\nБир замонлар президент Каримов ўз уйига бор-йўғи уч-тўрт машина ва беш-олти мотосиклчи ҳимоясида бориб келарди. Кейин машиналар сони беш-олтига етди. Президент саройи панжаралар билан ўралди. Шахсий муҳофизлар сони ҳам темир панжара чивиқлари каби кўпайди. Бу ҳам кам кўринди шекилли, у ўз саройидан Парламент биносига қадар ер ости йўли қурдирди. Бу ҳам оз кўринди. Фақат президентга бўйсунадиган тўрт минг кишилик махфий баталён тузилди – у ҳам президентнинг жонини муҳофаза қилишга мўлжалланган.\nПрезидент бир томондан, ўз назарида “жонига кўз тикканлар”ни бирин кетин йўқ қилиб борар экан, иккинчи томондан, ўзига “жон кўзи” билан қарай бошлади. Ва шу даражага бориб етди-ки, Япониядан бир вертолёт (!) ҳамда йигирмата зирҳли “Mersedes-Benz” автомобили сотиб олди.\nХўш, Каримов ўз халқидан нега бунча қўрқади?\nРеспубликада мутлақ ўз ҳокимиятини ўрнатган, маҳаллий матбуотда шаънига мадҳиялар ёғдирилаётган, мамлакатнинг бутун масжид-у жомеларида номига дуолар “уюштирилаётган” бир инсоннинг оромини ким бузаяпти, унинг ширин ҳаётига ким дахл қилмоқчи?\nАслида, қўрқув Каримовдан ташқарида эмас, унингг ичида. Бу ҳисни қўрқувдан кўра кўпроқ “васваса” деб аташ тўғри бўлади, балки. Васваса – бугун Каримов яшаётган руҳий-маънавий бўҳрон.\nБу бўҳронга уни ҳеч ким судраб олиб боргани йўқ. Бу йўлни Каримовнинг ўзи танлади. Каримов минглаб инсонларни таъқиб қилмоқда. Айни пайтда Оллоҳ ҳам уни таъқиб қилаётганлиги шубҳасиздир. Каримовнинг таъқибидан қочиб-қутулиш мумкин, Оллоҳнинг таъқибидан ҳеч ким қочиб қутулган эмас.\nАгар президент ўзини халқдан муҳофаза қилмоқчи бўлаётган бўлса, бунинг учун йигирмата мерседес ва вертолёт олиб, пулни бекорга сарф қилиб ўтиришнинг ҳожати йўқ. Чунки унга қарши курашаётганлар унинг жонига қарши эмас, балки, тузумга қарши курашаяпти. Тузумни эса, нафақат вертолётлар, балки, ҳеч қандай восита билан асраб қолиш мумкин эмаслигининг гувоҳи бўлдик.\nТўғри, ҳамма ўз жонини эҳтиёт қилади, давлат раҳбарлари учун бу янада табиийдир. Фақат Ўзбекистон президентининг жон муҳофазаси учун сарфланаётган бир кунлик харажат бугун битта вилоят аҳолисини бир йил давомида озиқ-овқат билан таъминлашга етади. Ўзбекистондаги инфлятсия даражаси бугун беш юз фоиз атрофидадир. Статистикага боқманг, халқнинг аҳволига боқинг.\nФақат қишлоқда эмас, шаҳарларда ҳам одамларнинг аксарияти ойда бир марта гўшт еса ейди, емаса йўқ. Уларнинг ўртача ойлик маоши уч американ долларига тенг, яъни Каримовнинг саноқсиз шофёрларидан бирининг бир кунда ичган пивоси нархига тенг.\nХалқ фаровонлиги ҳақида тинмай гапираётган Ўзбекистон президенти буни билмайдими? Албатта билади. Каримов бундан зиёдасини ҳам билади; халқни ярим оч тутиш керак, акс ҳолда кўзи очилиб, ўз ҳуқуқларини талаб қила бошлайди… ва охир-оқибатда салтанат қулайди. Шунинг учун халқнинг тўқ бўлганидан оч бўлгани маъқулроқ.\nПрезидентнинг иқтисодий сиёсати будир.


Туркияда инфляция бир йил ичида 36 фоиздан ошди – Kommers.uz\nМолия\t8:30 | 4.1.22\nТуркияда инфляция бир йил ичида 36 фоиздан ошди\nДекабрь ойида ҳукумат лирани қўллаб-қувватлаш бўйича янги чораларни эълон қилган.\nТуркияда инфляция даражаси бир йил ичида 36 фоиздан ошди. Бу ҳақда «Коммерсантъ» хабар берди.\nМаълум қилинишича, Туркияда декабрь ойида инфляция 13,58 фоизга ошган. Туркия статистика идораси маълумотларига кўра, 2021 йил якунига бўйича мамлакатда истеъмол нархларининг ўсиши 36,08 фоизга етган. Йил давомида хизмат ишлаб чиқарувчилари нархлари индекси 38,08 фоизга ошган.\nХабарга кўра, Туркия марказий банкининг фоиз ставкасини 14 фоизга тушириш қароридан кейин лира арзонлаша бошлаган. Бу пайтда маҳаллий валюта курси бир долларга 18 лирадан ошиб, рекорд даражада пастлаган. Декабрь ойида мамлакат ҳукумати миллий валютани қўллаб-қувватлаш бўйича янги чораларни эълон қилган. Шундан кейин лира курси мустаҳкамланган.\nАввалроқ Туркияда лиранинг рекорд даражада қулаши фонида ставкаларни тушириш даври якунлангани хабар қилинганди.


14:45 / 22.09.2015\nЎзбекистон халқ артисти Ражаб Адашев машҳур фильм съёмкасида унинг кетмони қандай қилиб учирилганини сир сақлаб қолишни маъқул кўрди. Бу ҳақда у “Оила даврасида” газетасига берган интервьюсида айтиб ўтди.\n“Абдуллажон” фильмида актёр томонидан жонлантирилган Бозорбой образи фильм давомида кетмонга минган ҳолда ҳавода учиб юргани кўрсатилган. Бу саҳна қандай олингани ҳақидаги саволни санъаткор очиқ қолдирди.\n“Бу мураккаб съёмка дейилади, - деди у. – Ҳозиргидек замонавий техникалар йўқ пайтда, шундай муваффақиятли тасвирларни олганимиз сир бўлиб қолгани маъқулми, дейман. Чунки айрим содда ҳамюртларимиз кетмоннинг учишига қаттиқ ишонганда. Ҳозир бундай картина олмоқчи бўлсангиз, жуда осон. Компьютерда ясаб ташласа бўлади. Лекин бир нарсани аниқ айтишим мумкинки, ўша ролим билан ҳақиқатда менинг кетмоним учган”.


Буюк юксалиш бўсағасида\nДавлат раҳбарининг "Тўртинчи саноат инқилоби шароитларида ривожланишнинг янги имкониятлари" Мактуби мағзини қисқача қилиб айтсак, уни "Миллат салоҳиятини кўпайтириш ва турмуш сифатини ошириш", деб таърифлаш мумкин.\nМактубнинг кириш қисмида Президент айнан шу нарсани кўрсатиб ўтади: «Янги технологик тартиб бизнинг ишимиз, ўз фуқаролик ҳуқуқларимиздан фойдаланишимиз ва болаларни тарбиялашимизни тубдан ўзгартиради».\nАхир жаҳонда ҳам, бизда ҳам турмуш тарзи ва тузумни қўя қолайлигу, иқлимдан тортиб озиқ-овқат маҳсулотларигача – ҳамма нарса ўзгармоқда. Бу маконда йўл топиб олиш ёки унга мослашиш учун янги билимлар ва келажакни чамалашга асосланган янгича ёндашувлар керак.\nШунинг учун ҳам янги Мактубнинг диққат марказида ижтимоий кўникмалари ва роллари, интилишлари ва имкониятлари билан Инсон турибди.\nҲар қандай соҳа: хоҳ иқтисодиёт бўлсин, хоҳ ижтимоий соҳа, хоҳ ҳуқуқни ҳимоялаш фаолияти ёки молия – жамият ва давлат фаолиятининг янги стратегик йўналишларини шакллантиришга ёндашувларнинг асосий мағзи шунда акс этади.\nБундай ёндашув Альберт Эйнштейннинг кўпчиликка маълум «Биз бирорта муаммога олиб келган фикрлаш ва ёндашувни сақлаб қолсак, ҳеч қачон вужудга келган муаммони ҳал этолмаймиз», деган таъкидига жуда тўғри келади. Мактубдаги 10 та вазифанинг барчаси ҳар бир одамнинг «янги олам – Тўртинчи саноат инқилоби оламида муваффақиятли ҳаракат қилиш ва мослашиш» кўникмаларини эгаллаб олишига йўналтирилган.\nБунда мамлакатимизнинг ижтимоий-иқтисодий муваффақиятлари замиридаги ётган фуқаровий тинчлик, миллатлараро ва конфессиялараро тотувлик бизнинг бош қадриятимиз бўлиб қолаверади. Президентнинг ушбу тамойили кўп марта вақт чиғириғидан ўтди ва амалда синаб кўрилди.\nПрезидент яна бир талабига мунтазам содиқ қолмоқда: Тўртинчи саноат инқилоби элементларини кенг жорий этиш ўзи билан бирга ҳам таҳдидлар, ҳам имкониятларни олиб келади.\nВа Мактубда асосий урғу ҳар бир инсон ва фуқаро учун имкониятларга берилган.\nМасалан, иқтисодиётни рақамлаштириш натижасида оммавий равишда ишчи кучи бўшатилиши асоратлари ишга жойлаштириш, таълим соҳасини янги саноатлаштириш эҳтиёжларига мослаштиришнинг олдиндан кўрилган ва мувофиқлаштирилган сиёсати ёрдамида бартараф қилинади.\nИмкониятлар салоҳиятини янада ривожлантириш корхоналарнинг энергия самарадорлиги ва энергия тежамкорлиги, шунингдек, энергия ишлаб чиқарувчиларнинг экологик тозалиги ва фаолият самарадорлигига талаблар билан бирга боради.\nТикланувчи энергия манбаларига ҳамда 2030 йилга бориб Қозоғистон муқобил энергия манбалари улушини 30 фоизга етказиш шаҳар ва қишлоқларимизни, йирик саноат марказлари аҳолисини шамолсиз аёзли кунлардаги анъанавий қишки заҳарли ҳаводан халос этади.\nАграр фанни ривожлантирмай, аграр университетларда амалда АСКда ишлай оладиган ёки илмий фаолият билан шуғулланадиган мутахассисларни тайёрламай туриб, агросаноат мажмуасида “Ақлли технология”ларни амалга ошириб бўлмайди.\nТранспорт-логистика инфратузилмалари самарадорлигини ошириш ва маҳаллий автойўллар шохобчаларини қайта қуриш фуқароларнинг минтақа ичида ҳаракатланишини таъминлайди, мамлакатнинг чекка қисмларига йўл очади, бу эса фуқароларимизнинг турмуш сифатини яхшилайди.\nҚурилиш ва коммунал шўъбада замонавий технологияларни жорий этишга йўналтирилган Мактубнинг бешинчи вазифаси тўлалигича фуқароларга ғамхўрликка йўғрилган.\n2030 йилгача ҳар бир фуқаронинг уй-жой таъминотини 30 квадрат метргача етказиш нафақат миллионлаб одамлар уй-жой муаммосини ҳал қилади, айни вақтда қурилишнинг янги усуллари, замонавий материаллар, биноларни лойиҳалашда мутлақо янги ёндашувлар ва шаҳар қурилишларини режалаштириш туфайли уй-жойлар сифат даражасини кўтаради.\nБинолар сифати, экологияси, энергия самарадорлигига қўйиладиган юксак талаблар, уларни заковатли бошқарув тизимлари билан жиҳозлаш аҳоли учун бадастурликни оширади, электр энергияси, иссиқлик, сув сарфини камайтиради, фуқароларнинг уй-жойларини қулайроқ, хавфсизроқ ва тежамлироқ қилади.\nЗеро, фуқаролар ҳаётининг сифати, энг аввало уй-жойи билан белгиланади.\nШунингдек, молиявий шўъбани қайта янгилаш оддий фуқаролар елкасига юк бўлмайди, уларга нисбатан банкротлик жараёни кўзда тутилган, иқтисодий жавобгарлик банк соҳибларига юкланади.\nБундан ташқари, Миллий банкка эҳтиётсизлик қилган фуқароларнинг бир қисми учун ўткир ижтимоий муаммога айланган валютадаги ипотека кредитлари муаммосини узил-кесил ҳал этиш топширилди.\nСамарали давлат бошқаруви, шунингдек, тадбиркорлар ва аҳоли учун давлат бошқарувидаги харажатларни қисқартириш юзасидан ишларни давом эттиришга йўналтирилган. Ушбу соҳани рақамлаштириш “битта ариза” тамойилига кўра алоҳида давлат хизматлари кўрсатишдан мажмуавий хизмат кўрсатишга ўтиш имконини беради.\n2000дан зиёд одам яшайдиган туман аҳамиятига эга шаҳарлар, қишлоқлар ва қишлоқ округларида маҳаллий ўзини ўзи бошқаришнинг мустақил бюджети ва коммунал мулкини жорий этиш жойларда турмуш сифатини оширади.\nЧунки, бу биринчи навбатда фуқаролар манфаатларига бевосита тааллуқли бўлган маҳаллий ҳамжамиятлар ва аҳолининг долзарб масалаларини ҳал қилади.\nШу билан бирга, бу маҳаллий ўзини ўзи бошқаришни ривожлантиришда салмоқли қадам бўлади ва аҳолининг маҳаллий аҳамиятга эга масалаларни ҳал қилишга жалб этилишини таъминлайди.\nБу борада қишлоқ округлари ва овуллар даражасида, йирик корхоналар жамоаларида тузилган Ассамблея ижтимоий тотувлик кенгашлари фаолияти янги туртки олиши ва аҳоли учун маҳаллий вазифаларни ҳал этишда, давлат органлари билан мулоқотда янги имкониятларга эга бўлиши Қозоғистон халқи Ассамблеяси учун жуда муҳим.\nКоррупцияга қарши кураш ва қонун устуворлиги фуқароларнинг Конституциявий ҳуқуқлари кафолатларини мустаҳкамлаш ва ҳуқуқ устунлигини таъминлашда ҳал қилувчи мазмунга эга.\nДавлат органларининг фуқаролар эътироз ва таклифларини айни вақтида ҳисобга олиш ва жадал чора кўриш жараёнларида замонавий рақамли технологияларни қўлланиши натижасида шунга эришилади. Бунда фуқаролар уларнинг мурожаатлари қандай кўриб чиқилаётганини кўриб боришади ва ўз вақтида сифатли жавоблар олишади.\n“Ақлли миллат” учун “Ақлли шаҳарлар” вазифасида Мактубнинг барча вазифалари томчи сувда кўрингани каби мультипликатив самараси билан акс этади.\nЭКСПО–2017 Халқаро кўргазмаси “Смарт Сити” концепцияси асосида шаҳар муҳитини мажмуавий бошқариш қандай ишлашини яққол кўрсатиб берди. Астаналиклар шаҳар муҳити бадастурлик ва қулайликлар томонга нақадар ўзгарганини, ахборий технологияларнинг кундалик ҳаётимизга кириб келаётганини ўзларида ҳис қилдилар.\nШунинг учун Астана тажрибаси асосида “Смарт Сити”нинг “эталон” андазалари шакллантирилади ва энг яхши амалиётларни тарқатиш ва Қозоғистон шаҳарлари ўртасида тажриба алмашиш бошланади.\nТарихга мурожаат этсак, ўз вақтида айнан Астана шаҳар муҳитининг, барча вилоят марказлари учун янги замонавий меъморчиликнинг янги андазаларини берган, Астананинг ўзи бутун Қозоғистон иқтисодиётининг ўсиш нуқтасига айланган эди.\nКелажакда ҳам “Ақлли шаҳар”лар Президент лойиҳаси бутун мамлакат ҳудудида минтақавий тараққиёт, инновациялар таралиши ва турмуш сифати ошиши локомотивларига айланиши яққол равшан.\nҚозоғистон инсон захиралари ва инсон капитали сифатини кескин юксалтирмай туриб, бу вазифаларни бажариш мутлақо имконсиз.\nШунинг учун еттинчи вазифа – “одам капитали – янгиланишнинг гарови”га барча бошқа вазифаларни ҳал этиш учун негиз сифатида қараш керак.\nМактубда ҳажми жиҳатидан унинг энг катта ўрин эгаллагани ва инсон ва фуқаронинг мамлакатимизда ижтимоийлашишининг янги моделини шакллантиришни таъминлаш, ёшларни янги технологик тартибга ҳозирлашни таъминлаши кўзланган қатор дастурчалардан тузилгани бежиз эмас.\nВа бунда улғаяётган авлодни ижтимоийлаштиришдаги асосий ижтимоий шахсга алоҳида тўхталиб ўтиш зарур.\nУ, шубҳасиз, муаллимдир.\nИнсоният тарихида устозлик азалдан муқаддас мазмун касб этган.\nЖамиятнинг ақлий қудрати ва унинг маданий-ахлоқий, одоб имкониятлари ўқитувчиларда акс этган.\nБарча жаҳон динларида пайғамбарлар инсониятнинг буюк устозлари бўлишган, улар одамларга маърифат ва юксак маънавий талаблардан дарс берувчи Яратувчининг элчиси бўлган.\nШунинг учун ҳам Президент Мактуби бутун жамиятни, ҳаётнинг иқтисодий ва ижтимоий соҳасини ҳар бир инсонга таълим-тарбия берувчи шахс ва фахрли унвон – Устозга қаратди.\nБу қадамнинг муҳимлигини ҳамма ҳис этаётганди, зеро, ҳар биримиз ўз қалбимизда муаллимларимиз ҳақидаги хотираларни эҳтиром билан сақламоқдамиз.\nФахримиз ва афсонавий қаҳрамонимиз Б. Мўмишулининг қуйидаги сўзлари эсга тушади: “Биз дунёга янги авлодни келтираётган оналарни эъзозлаётганимиздай ушбу авлодни тарбиялайдиган ўқитувчиларни ҳам эъзозлашимиз керак”.\nБарча фуқароларни қамраб оладиган ўзимизнинг илғор таълим тизимимизни янги сифатга олиб чиқишда айнан муаллимлар асосий ролни ўйнайди.\nБунинг учун педагогларни ўқитиш ва улар малакасини ошириш, педагогика кафедралари ва факультетларини ривожлантириш вазифаси қўйилган.\nРақамлаштирилган иқтисодиёт шароитида таълимнинг барча даражаларида математик ва табиий фанларни ўқитиш сифати асосий ўрин тутади.\nПедагоглар ва ўқитувчилар ижтимоий вазифасини муносиб бажаришлари ва ижтимоий “даражалар жадвали”да муносиб ўрин олишлари учун қатор тадбирлар кўзда тутилган.\nБу, биринчи навбатда, жамият ва давлатнинг таълим тизимига муносабати ўзгариши. Давлат раҳбари таълим соҳасига “ўз сармоявий лойиҳалари ва экспорт имкониятларига эга алоҳида иқтисодиёт тармоғига бўлгани каби муносабатда бўлиш” зарурлигини таъкидлаганди.\nБу шароитларда ўқитувчиларни ижтимоий ҳимоялаш алоҳида аҳамият касб этади. 2018 йилгача таълим ходимлари маоши 29 фоизгача ортди. Ўқитувчи касбининг обрўсини ошириш учун 1 январдан янгиланган таълим мазмунига ўтаётган муаллимлар маошлари яна 30 фоизга кўпаяди.\nБундан ташқари, 2018 йилда тоифалар орасидаги фарқни кенгайтирувчи малака даражасини ҳисобга олувчи янги тоифалар жадвали жорий этилади, шунингдек, категориялар миллий малака тестлари орқали берилади. Натижада, тасдиқланган малакаларга боғлиқ равишда ўқитувчилар маошлари 30-50 фоизга ошади.\nБунинг учун фақат 2018 йилда бюджетдан қўшимча 67 млрд. тенге ажратилади.\nОлий ўқув юртларининг академик эркинлигини қонунан тасдиқлаш, уларга таълимий дастурлар яратишда кўпроқ ҳуқуқлар бериш кейинги қадам бўлиши лозим.\nУчинчи янгиланиш ва замонавий технологик инқилоб талабларига жавоб берувчи сифатли таълимий муҳитни илгари сураётган Назарбаев университети ва Назарбаев заковат мактабларининг ижобий тажрибаси мазкур қадамнинг зарурлигига далил бўла олади.\nБунинг учун мураббийларни қайта тайёрлаш, Қозоғистон олий ўқув юртларига хорижлик менежерларни жалб этиш, жаҳон университетлари филиалларини очиш бўйича тадбирлар кўрилди.\nШу муносабат билан шаҳар мактабларида жон бошига молиялаштиришни жорий қилиш муҳим, бу таълим муассасалари ўртасида рақобатни кучайтиради ва хусусий капитални жалб этишга имкон яратади.\nТаълим-тарбия жараёнига ёндашиш ҳам ўзгаради: болаларни эрта ривожлантириш учун ижтимоий кўникмалар ва мустақил билим олиш кўникмаларини кўзда тутган дастурларнинг ягона андазалари жорий этилади.\nБугунги кунда ўрта таълимни янгиланган таълим мазмунига кўчириш бошланиб кетди ва бу жараён 2021 йилда якунланади. Бу халқаро андазаларга мувофиқ ва Назарбаев заковат мактабларида мамлакатимизга мослаштирилган, Президент Н. А. Назарбаев таъкидлаганидек: “мутлақо янги дастурлар, дарсликлар, андазалар ва кадрлар” демакдир. Улар болаларга жуда зарур фойдали саводхонлик ва танқидий фикрлашни беради.\nБарча минтақаларда мактаб педагогларига кўмаклашиш мақсадида ўқувчилар саройлари негизида компьютерлар, лабораториялар, 3D-принтерларни ҳам қўшганда, барча инфратузилмаларига эга болалар технопарклари ва бизнес-инкубаторлари тармоқлари шаклланади.\nБу болаларни кичик ёшидан илмий-тадқиқот ва саноат-технология муҳитига сингдиришга ёрдамлашади, натижада ўзгаришларга доимий мослашиш ва янги билимларни ўзлаштириш қобилиятини ривожлантиришга ёрдам беради.\nШу билан бирга, ижтимоийлашиш тизимининг технократик қисми Қозоғистон ватанпарварлиги, мамлакатимиз барча фуқароларининг бирлиги ва ҳамжиҳатлигини мустаҳкамлашга қаратилган “Маънавий янгиланиш” дастурини амалга оширишни давом эттириш билан қувватланиши зарур.\nАйнан шунинг учун қозоқ, рус ва инглиз тилларидан эркин фойдалана оладиган қозоғистонликларнинг келажагини таъминлашда ўқитувчиларнинг ўрни ижтимоий ва сиёсий аҳамият касб этади.\nДавлат раҳбарининг мамлакатда ва глобал дунёда яшаш ҳамда ишлаш учун зарур даражада уч тилни эгаллашни мамлакатдаги ҳақиқий фуқаролик жамиятининг тўлақонли шаклланиши ва ягона миллатнинг оёққа туриши якунланиши билан боғлагани айни фикрнинг исботидир.\nБугуннинг ўзида мамлакатимиздаги 127 мактаб: 33та “Дарын” мактаблари тармоғи, 20та Назарбаев заковат мактаби, 30та “Билим-инновация” лицейлари ва 44та ўрта гимназия ва мактабда уч тилда таълим берилмоқда.\nФан ўқитувчиларини тил курсларида инглиз тили ва фанни инглиз тилида ўқитишга ўргатиш давом этмоқда.\n2016-2017 йилларда 13 252 нафар физика, химия, биология, информатика муаллими малака ошириш курсларини якунладилар, 11 459 нафари таълимни давом эттирмоқда.\nПилот шаклда табиий-илмий цикллар инглиз тилида ўқитиладиган 153 мактаб рўйхати тасдиқланган.\n379та мактабда «Биология», «Химия», «Физика», «Информатика» фанларига инглиз тили элементлари киритилмоқда.\nПедагог кадрларнинг малакасини ошириш тил, фан-тил курсларининг 12та дастури тасдиқланди.\n10-11 синфлар учун инглиз тилида «Биология», «Химия», «Физика», «Информатика» фанларидан таълимий-услубий дастурлар ва дарсликлар ишлаб чиқилмоқда.\nЎқувчиларнинг тил тайёргарлигини тенглаштириш мақсадида мактабларда ёзги тил мактаблари ташкил этилмоқда. 2017 йилги таътиллари даврида республиканинг 2438та мактабида ёзги тил курслари очилди: улардан давлат тилини ўргатадиган 2172та гуруҳ (улардан 770таси қишлоқларда), инглиз тилини ўргатадиган 9412 гуруҳ (2075 таси қишлоқларда).\nУстозлар ва таълим тизимининг ушбу улкан иши мамлакатнинг учинчи замонавийлашуви пойдевори, Қозоғистоннинг барча фуқаролари тенглиги ва бирлигининг асосидир.\nДавлат раҳбари таъкидлаганидек: “тарихини, тилини, маданиятини биладиган, айни вақтда замонавий, хорижий тилларни ўзлаштирган, илғор ва глобал кўз қарашларга эга қозоғистонлик жамиятимизнинг идеали бўлиши керак”.\nШунинг учун ҳам Давлат раҳбари Мактубни «Тўртинчи саноат инқилоби бўсағасида турган миллатнинг», янги замон талаб ва синовларига бардош бера олувчи ягона миллат бўлиб жипслашиши масаласи билан якунлагани мантиққа мувофиқ. Бу эса Қозоғистоннинг глобал оламдаги эртанги муваффақиятлари гаровидир.\nДархан Минбай, Қозоғистон халқи Ассамблеяси Раисининг ўринбосари – ҚР Президенти маъмурияти ҚХА котибияти мудири, 2018-01-12, 18:51 311


Тошкент тақиқлари Қозоғистон билан савдонинг ривожланишига тўсқинлик қилмоқда\n23 ноябр 2020, Тошкент вақти: 22:06\nТошкент томонидан юк ташишга қўйилган бир қатор тақиқлар Ўзбекистон ва Қозоғистон ўртасидаги савдонинг ривожланишига тўсқинлик қилмоқда.\nКазТАГ агентлигининг 26 апрел куни билдиришича, Ўзбекистондаги импорт сиёсати мавзусига бағишланган анжуманда қозоғистонлик экспертлар мана шундай хулосага келганлар. Агентлик маълумотида мазкур анжуман қайси мамлакатда ва шаҳарда ўтказилгани айтилмаган.\nХабарда айтилишича, қозоғистонлик экспертлар юк ташувчи ширкатларда сўров ўтказган. Сўров натижасида Ўзбекистоннинг Нукус, Кунгард ва Самарқанд темир йўл бекатлари Қозоғистондан жўнатилаётган юкларни олиб ўтиш учун ёпиқлиги маълум бўлган.\nЧегарадаги Сариагиш станциясининг қўқисдан ёпилиб қолиши, Асака станциясидан Қозоғистонга юк жўнатиш ёки қабул қилиб олиш имкониятининг йўқлиги ҳам таъкидланган.\nҚозоиғистон статистикасининг маълум қилишича, 2012 йилда Ўзбекистон ва Қозоғистон ўртасидаги савдо айланмаси 2,16 миллиард долларни ташкил қилган.


Элликқалъа туманидаги “Гулшан болалари” оромгоҳининг очилиш маросими бўлиб ўтди. » Ўзбекистон ёшлар иттифоқи Элликқалъа туман Кенгаши расмий сайти\nЖорий йилнинг 6 июнь куни “Ёшлар ойлиги” муносабати билан дам олувчи ёшларимиз орасида “Ёзни Камалак” билан” лойиҳаси доирасида “Гулшан болалари” оромгоҳининг очилиш маросими бўлиб ўтди. Тадбирни туман ҳокими ўринбосари Б. Алимов очиб берди ва туманимизнинг барча ҳудудларидан ташриф буюрган ёшларни бугунги очилиш маросими билан қутлади.\nОромгоҳ директори Д.Джуманиязов сўзга чиқиб, жорий йилда туман ёшларидан жами 5 та навбатда 400 нафар болалар дам олишига мўлжалланган бўлиб, ҳар навбатида 80 нафар ўғил-қизлар кўнгилли дам олиб қайтиши ҳақида гапириб ўтди.


08:02 / 21.06.2017 17479\nАҚШ президенти Дональд Трамп Украина президенти Пётр Порошенко билан 20 июнда Оқ уйда учрашди.\nУкраиналик дипломатларнинг айтишича, учрашув 20 дақиқадан кўпроқ давом этган. Учрашувда, шунингдек, Украинанинг АҚШдаги элчиси Валерий Чалий, Украина ташқи ишлар вазири Павел Климкин, АҚШнинг Украинадаги элчиси Мила Йованович, АҚШ вице-президенти Майкл Пенс иштирок этган.\nХорижий ОАВнинг маълум қилишича, учрашув тўлиқ форматли бўлмаганига, Порошенко қизил гиламсиз кутиб олинганига қарамасдан, унга "Россияга қарши санкциялар кенгайтирилиши тарзидаги совға" ҳозирланди.\nТрамп Порошенко билан учрашиш у учун шарафлигини ва Украина билан муносабатларда "сезиларли тараққиётга эришилганини" қайд қилиб ўтган.\nПорошенко кейинроқ Трамп билан бўлиб ўтган музокараларни "тўлақонли ва батафсил" деб атади. "Дональд Трамп билан тўлақонли, жуда батафсил учрашув бўлиб ўтди", деб айтган Порошенко. У "АҚШ томондан қатъий қўллаб-қувватлов олганини" таъкидлаб ўтган.\nПорошенко россиялик кузатувчиларни сайловларга киритмасликка қарор қилди\nПётр Порошенконинг даромадлари маълум бўлди


Коронавирусга чалинганлар сони расман 1955 нафарга етди\nКоронавирусга чалинганлик бўйича 16та янги ҳолат аниқланган.\nСоғлиқни сақлаш вазирлигининг билдиришича, Ўзбекистонда 29 апрель соат 10:00 ҳолатига кўра, коронавирусга чалинганлар сони расман 1955 нафарга етди. Сўнгги соатларда коронавирусга чалинганлик бўйича 16та янги ҳолат аниқланган.\n28 апрель куни соат 14:00 ҳолатига кўра, коронавирус юқтирганлар сони 15 кишига кўпайиб, 1939 нафарга етган эди. Шундан бери беморлар сони ўзгаришсиз қолаётган эди.\nЎзбекистонда вирус тарқалиши илк бор рўйхатга олинган 15 мартдан бери 992 киши соғайди, 8 киши вафот этди.


NUR-SULTAN. Kazinform- Aвгуст ойида Қозоғистон аҳолиси 2400 дан ортиқ олтин қуйма сотиб олди. Бу ҳақда Kazinform Миллий банкга таяниб хабар беради.\n2021 йил август ойида қозоғистонликлар иккинчи даражали банклардан ва баъзи нобанк валюта айирбошлаш шохобчаларидан оғирлиги 113,7 кг бўлган 2460 дона олтин қуйма сотиб олдилар.\n2017 йилда Миллий банк тозаланган олтин қуймаларни сотиш ва сотиб олиш дастурини (бундан буён матнда - Дастур) ишга туширди. Дастурни амалга ошириш давомида умумий оғирлиги 2,3 тоннани ташкил этувчи 62838 та олтин қуйма сотилди.\nОлтин қуймаларнинг беш тури таклиф етилади: 5, 10, 20, 50 ва 100 г. Харид қилувчилар орасида нг машҳури - 10 граммли олтин қуйма. Унинг умумий сотувдаги улуши 29% - 18 267 дона. Кейин 100 грамм ли олтин қуйма - 14 273 дона (23%) ва 20 граммли олтин қуйма - 12 314 дона (20%), 5 граммли олтин қуйма - 10 376 дона (16%), 50 граммли олтин қуйма - 7 608 дона (12%). Ўлчанган олтин қуйма асосан, Алмати, Нур-Султан ва Aтирауда талабга эга.\nОлтин қуймалар ишончли инвестиция воситаси бўлиши мумкин. Банклар ва нобанк валюта айирбошлаш шохобчаларининг харидорларга пулини тўлаб «ҳар куни» қуйма сотиб олиш қобилияти олтин қуйма бозорининг ликвидлигини таъминлашда асосий омил ҳисобланади.\nҲар бир олтин қуйма ҳимоя элементлари (қуймаларнинг кўзгу юзаси, микротекст ва бўртма қирралари) билан, қуймаларни механик шикастланишдан ҳимоя қилувчи ва пакетнинг очилган-очилмаганлигини текширишни осонлаштирадиган махсус қоплама билан ишлаб чиқарилади. Ҳимоя қадоқлаш ҳам қуйманинг сифат сертификати бўлиши мумкин. Шунинг учун, қуймани сақлашда эҳтиёт бўлинг ва қопламани очманг.\nҲозирги вақтда олтин қуймаларни Halyk Bank, Евроосиё Банки, Jusan Bank, Банк ЦентрКредит, шунингдек нобанк валюта айирбошлаш шохобчаларида сотиб олиш ва сотиш мумкин.\n#Миллий банк #ҚР Молия вазирлиги


Исроил полицияси чоршанба куни фаластинлик суиқасдчи-террорист Хайфа шаҳридаги автобус бекатида ўзини портлатгани ҳақида маълум қилди.\n24 январ 2021, Тошкент вақти: 08:48\nҲодисада ҳеч кимга зиён етмаган. Бу сўнгги бир кун ичида содир этилган иккинчи ҳужумдир. Ўтган тунда, суиқасдчи-террорист Тел-Авив яқинида ўзи билан бирга ўн беш исроилликни ўлдирди. Камида 50 одам жароҳатланган.\nИсроил бош вазири Ариэль Шарон биринчи ҳужум содир этилганидан сўнг Вашингтонга ташрифини тўхтатиб, Исроилга учиб чиқди. Шарон Исроилнинг бу ҳужумларига жавоби қаттиқ бўлишини эълон қилди.\n“Исроил суицид терроризм ёрдамида қўрқув уруғини сочишга интилаётган барчага қарши курашади. Исроил жанг қилади, Исроил ғалабага эришади ва ғалабасини мустаҳкамлаганидан сўнг тинчлик ўрнатади”, - деди Шарон жумладан.\nФаластин муҳторияти террор ҳужумларини қоралаб чиқди. Шарон билан музокараларлардан сўнг, АҚШ президенти Жорж Буш Фалстин хавфсизлик хизматларига терроризмга қарши курашда ёрдам бериш учун Яқин Шарққа Марказий разведка бошқармаси директори Жорж Теннетни юбориш ниятида эканини эълон қилди.


МЎМАЙ ДАРОМАД ИЛИНЖИ НАФС БАНДАЛАРИНИ ҚОРА КУРСИГА ЕТАКЛАДИ\nСПИРТЛИ ичимликка ружу қўйган, ҳеч қаерда ёлчитиб ишламайдиган Николай Тожибоевнинг (исм-шарифи ўзгартирилган) онаси тўсатдан вафот этди-ю, йўқ жойдан унинг атрофида “меҳрибон кишилари” бирин-кетин пайдо бўла бошлади.\nОЛАМ ДАРДИ — ОДАМ ДАРДИ\nМинг афсуски, кейинги йилларда жуда кўп табиий офатлар кузатилмоқда. Биргина, 2011 йилда табиатда рўй берган табиий ҳалокатлар 20 мингдан ортиқ кишининг ёстиғини қуритди.\nУЙ ҲАЙВОНЛАРИНИ БОҚИШНИНГ ЎЗ ТАРТИБИ БОР\nШу ўринда таъкидлаш жоизки, Тошкент шаҳар давлат ветеринария бошқармасида уй ҳайвонларини эмлаш учун зарур вакцина захираси яратилган.\nМАҲАЛЛА ТИНЧЛИГИ — ОИЛАЛАР ОСОЙИШТАЛИГИ\nАвтомобиль двигателлари ишлаб чиқариш 4,4 баробар, кузовлар ишлаб чиқариш 2,7 баробар, автомобиллар учун ғилдирак дисклари етказиб бериш 34,4 фоиз, автомобиль прицеплари ва ярим прицеплар ишлаб чиқариш 17,4 фоизга ошган.\nБУЮК ЗОТЛАР АВЛОДИМИЗ\nДарҳақиқат, бобомиз давлат пойдеворини қурган, давлатнинг ҳуқуқий асосларини барпо этган. Унинг давлатчилик борасидаги фикрлари нафақат ўз даври, балки келгуси авлодлар учун ҳам муҳим аҳамият касб этади.\nГЛОБАЛЛАШУВНИНГ ОҚ ВА ҚОРА ТОМОНЛАРИ\nҲОЗИРГИ глобаллашув даврида инсоният дунё учун сиёсий кураш майдонларида турли усуллар, мафкуравий қуроллар воситасидаги хуружларга гувоҳ бўлиб турибди.\nЭРТА ТУРМУШ ОИЛА МУСТАҲКАМЛИГИГА РАҲНА СОЛАДИ\nМАЪЛУМКИ, Оила кодексининг 15-моддасига биноан никоҳ ёши эркаклар учун ўн саккиз ёш, аёллар учун ўн етти ёш этиб белгиланган.\nПлагиат ўзганинг асарини ўзининг номидан нашр этишда, шунингдек, ўзганинг асаридаги муайян қисмлардан манбасини кўрсатмасдан фойдаланишда ифодаланади.\nОНА САЙЁРАМИЗНИНГ ЯШИЛ ДУНЁСИ ЎРМОНЛАР ҲАЁТ МАНБАИ\nТабиат шу қадар нозикки, катта шаҳарнинг кислород балансини сақлаб туриш учун 1 кишига 25 квадрат метр яшил майдон бўлиши талаб қилинади. Дарахт ва бута барглари, кўкатлар шаҳар осмонидаги чангнинг 72 фоизини ушлаб қолади.\nГИРДОБ ЁХУД ИНСОН ТАҚДИРИГА ҚУТҚУ СОЛАЁТГАН ИЛЛАТ ХУСУСИДА\nУМР ўлчовли. Кимдир умрни тошқин дарёга қиёсласа, яна биров уни шамолдек югурик, дейди. Замондош шоирларимиздан бири эса умрни киприкда қўниб турган бир томчи кўз ёшга ўхшатган экан. Ушбу томчининг киприкдан узилиб кетиши учун сониянинг мингдан бир улуши кифоя қилади.


Ҳурматли ҳайдовчилар, қорли ва сирпанчиқ йўлларда огоҳ бўлинг\nҚиш мавсумида йўлларда автомобиллар сони бироз камаяди, чунки айрим ҳайдовчилар музлама йўлларда таваккал қилмасликни маъқул кўриб, вақтинча жамоат транспортидан фойдаланадилар. Бундан ташқари совуқ ҳавода машинага ҳар қачонгидан ҳам кўпроқ эътибор қаратишга тўғри келади. Қуйидаги маслаҳатларимиз айнан ана шулар ҳақида\nЭшик қулфи музламасин десангиз...\nЁғингарчилик вақтида автомобиль эшикларининг қулфлари яхлаб қолиши мумкин. Бунинг олдини олишнинг бир неча усуллари бор. Калит солинадиган жойга кичик магнитни ёпиштириб қўйсангиз, тешикка сув кирмайди ва музлашнинг олди олинади. Ёки калитни тормоз суюқлигига ботириб олиб, кейин бир неча бор қулф тешигига киргазиб-чиқаринг. Тормоз суюқлиги уни музлаб қолишдан сақлайди. Шунингдек, эшиклардаги резиналарни ҳам қуруқ ҳолда сақлашга ҳаракат қилинг. Бунинг учун уйга келгач резиналарни қуруқ мато билан яхшилаб артиб чиқиш кифоя. Шунда улар бир-бирига ёпишиб, яхлаб қолмайди.\nОйна бутун бўлсин\nАйрим ҳайдовчилар қиш мавсумида транспорт воситасини йўналишга тайёрлашда хатоликларга қўл қўйишади. Маълумки, совуқ кунда йўлга чиқишдан олдин автомобиль двигатели қиздирилади. Двигател билан баробар салон иситгичи ҳам ишга туширилади. Лекин, аксарият ҳолларда ҳайдовчилар аввал двигателни, кейин салон иситгичини қиздиришади. Бу эса кечаси билан совуқ ҳавода турган ва қисман музлаб қолган олд ойна иссиқ ва совуқнинг кескин тўқнашуви сабабли синишига сабаб бўлади. Шу боис, двигател билан баробар иситиш мосламасини ҳам ёқиш мақсадга мувофиқ.\nАвтомобилнинг "оёғини” алиштиринг\nҚишда ҳайдовчи, энг аввало, автомобиль шиналарининг ҳолатига эътибор қаратиши керак. «Тишлари» едирилиб кетган шиналар қиш мавсумига умуман тўғри келмайди. «Тишлари» бутун бўлган тақдирда ҳам, айрим шиналар ёзги иқлимга мослаштирилганлиги туфайли, улардан қишда фойдаланиш хавфли.\nЙўллар сирпанчиқ бўлган вақтда транспортлар оқими ортидан югуриб ўтишга уринманг. Сирпанчиқ тезлигингиз ва мувозанатингизга тўсқинлик қилади. Бундан ташқари, сирпанчиқ йўлда транспорт воситасини кескин тўхтатишнинг имкони бўлмайди. Шундай экан, таваккал қилишга ҳожат йўқ.\nЯнги ҳайдовчиларга маслаҳат\nТранспорт воситасининг тезлик тепкисини қанча боссангиз, тезлик шунча ошиб бораверади. Лекин музлама йўлларда тормоз тепкисини ҳар қанча босманг, автомобилни ўша заҳоти тўхтатишнинг иложи йўқ. Шунинг учун ҳаракатланиш вақтида йўлнинг ҳолатига алоҳида аҳамият бериш зарур. Кўприклар, йўл ўтказгичлар устидаги музламалар кўпроқ сақланиб туришини унутманг. Қиш мавсумида автомобилни кутилмаган тўсиқларни айланиб ўтиш ёки кескин тўхташ имконини берадиган тезликда бошқариш тавсия этилади.\nЗанжирлар ёрдамга келади\nСирпанчиқ йўлларда фойдаланишга мўлжалланган турли мосламалар мавжуд. Шулардан бири автомобил ғилдиракларига ўрнатиладиган занжирлардир. Улар тоғли йўлларда, тик тепаликлар ва кескин пастлайдиган жойларда ҳаракат хавфсизлигини таъминлайди. Занжирларни шиналарга ўрнатиш ва ечиб олиш унчалик мушкул эмас. Унинг биргина камчилиги автомобил ҳаракатлантирувчи механизмини ишдан чиқаришидир. Занжир тақилган тақдирда ҳам йўлларнинг сирпанчиқлигига эътибор қаратинг ва тезликни соатига 50 километрдан оширманг.


«Миллий» стадионида камҳаракатликка қарши кун ўтказилди (фото)\n«Миллий» стадионида камҳаракатликка қарши кун ўтказилди...\n29.06.2019 12:24 0 1599\nСоғлиқни сақлаш вазирлиги ташаббуси билан ҳафтанинг ҳар шанба куни мамлакатимиз бўйлаб кенг кўламли оммавий соғломлаштириш тадбирлари ташкил этилмоқда. Бугун, 29 июнь куни ҳам «Жисмоний фаоллик – узоқ умр гарови» шиори остида юртимиз бўйлаб турли тадбирлар ташкил этилди.\nЖаҳон соғлиқни сақлаш ташкилотининг маълумотига кўра, бугунги тараққиёт туфайли инсоният ҳаёт тарзида камҳаракатлиликка одатланаётгани кўплаб тиббий-ижтимоий муаммоларга сабаб бўлмоқда. Дунё миқёсида қайд этилаётган ўлим ҳолатининг ҳар тўртдан бирига айнан шу омил сабаб бўлмоқда. Масалан, сут бези ва йўғон ичак саратони, қандли диабет, юрак ишемик касалликлари юзага келишининг 25-30 фоизига ана шу жиҳат жиддий туртки бўлади. Бу ҳақда Соғлиқни сақлаш вазирлиги жамоатчилик билан алоқалар бўлими.\n«Бундай муаммонинг олдини олиш ҳар бир инсоннинг ўз қўлида. Тўғри, бугунги тиғиз иш куни соатлаб спорт машғулотлари бажаришга имкон бермаслиги мумкин. Бироқ, ҳеч бўлмаганда кунда-кунора 20-30 дақиқалик жисмоний машқларни бажариш, кунига 1-2 километр пиёда юриш учун ҳаммада имкон топилади. Шифокорларнинг айтишича, ана шу озгина ҳаракат ҳам организмни кислородга тўйинтириш, модда алмашинувини яхшилашда ижобий натижа беради. Бундай кун тартибига одатланган инсон хафақон, инфаркт, инсульт, саратон каби оғир касалликлардан ўзини ҳимоялайди.\nШундан келиб чиққан ҳолда Соғлиқни сақлаш вазирлиги томонидан давлат ва нодавлат ташкилотлар ҳамкорликда аҳоли орасида соғлом турмуш тарзини ва жисмоний фаолликни тарғиб этиш билан боғлиқ оммавий тадбирларга алоҳида эътибор қаратилмоқда. Халқимизга тиббий-профилактика ва патронаж ёрдамини кўрсатиш, оналар ва болалар саломатлигини муҳофазалаш билан боғлиқ чора-тадбирлар кўлами ҳам кенгайиб бораётир. Юртимизда амалга оширилган кенг кўламли ислоҳотлар натижасида фуқароларимизнинг ўртача умр кўриш давомийлиги 1990 йилдаги 67 ёшдан 2018 - йилда 74 ёшга узайди»,-дейилади хабарда.\nАкция доирасида йирик тадбирлардан бири пойтахтимиздаги «Миллий» стадионда ўтказилди. Соғлиқни сақлаш вазирлиги ва Ўзбекистон Хотин-қизлар қўмитаси ходимлари, турли давлат ва нодавлат ташкилотлар ва кенг жамоатчилик вакиллари, фаол ёшлар 5 километрлик масофани пиёда босиб ўтди.\nҚорақалпоғистон Республикаси, вилоятлар ва Тошкент шаҳрида ташкил этилган ушбу оммавий тадбирларда юртимиздаги тиббиёт муассасалари шифокорлари, ҳудудлардаги ҳамкор ташкилотлар вакиллари ҳамда маҳалла фаоллари иштирок этишди.\nСоғлиқни сақлаш вазирлиги камҳаракатлик\nКоронавирус 30/04, 13:02\nКоронавирус онадан болага юқадими? Ҳомиладор аёлларга яратилган шароит ҳақида


Собиқ Ички ишлар вазири Зокиржон Алматов яна вазирликка қайтди – mulkdor.com\nСобиқ Ички ишлар вазири Зокиржон Алматов яна вазирликка қайтди\nFebruary 27 2018, 01:02 ЖамиятМақолаларЎзбекистон\nЎзбекистон собиқ Ички ишлар вазири¸ генерал Зокир Алматов оиласига яқин мулозимнинг Озодликка билдиришича¸ 68 яшар Алматов яна вазирликка қайтган.\n“Ички ишлар вазири Бобожоновга маслаҳатчи этиб тайинланди. У кишига алоҳида кабинет ва хизмат машинаси ажратилди¸” деди исми очиқланмаслигини сўраган Алматовлар оиласига яқин шахс.\nАндижон воқеаларидан саноқли ой ўтиб – 2005 йилнинг декабрь ойида Алматов истеъфога чиқарилди ва у раҳбарлик қилган ички ишлар тизимида таркибий ўзгаришлар бошланди. 2005 йилга келиб Алматов раҳбарлигида Ўзбекистондаги энг қудратли вазирликка айланган ИВВнинг кўплаб функциялари Рустам Иноятов раҳбари бўлган Миллий хавфсизлик хизматига олиб берилди.\nТошкент ҳукуматига яқин мулозимнинг Озодликка айтишича¸ Зокиржон Алматов айнан кучишлатар тизимларидаги коррупцияга қарши курашни мувофиқлаштиришга масъул этиб тайинланган.\nАйни пайтда¸ унинг Ички ишлар вазирига маслаҳатчи этиб тайинлангани ҳақида ҳам ҳозирча расмий хабар йўқ.\nИчки ишлар вазирлигининг ўзини таништирмаган расмийси¸ Зокиржон Алматовнинг вазирликка қайтгани ҳақида гап-сўзлар борлиги¸ аммо унинг қайси мақомда қайтганига оид буйруқни кўрмагани боис¸ аниқ маълумот бера олмаслигини билдирди.\n“Ҳозир раҳбарият селектор йиғилишида¸ балки шундан сўнг аниқ маълумот берилар”¸ деди вазирликнинг Озодлик боғланган расмийси 27 февраль куни.\nҲозирга қадар Ички ишлар вазирлигида вазир маслаҳатчиси лавозими бўлмаган ва сўнгги хабарларга кўра¸ бу лавозим вазир Пўлат Бобожонов буйруғи асосида таъсис этилган.


19:40 / 20.10.2017 2554 pdf Ўқиш режими + -\n4569. Абу Ҳурайра розияллоҳу анҳудан ривоят қилинади:\n«Расулуллоҳ соллаллоҳу алайҳи васалламнинг:\n«Аллоҳ раҳматни юз қисмга бўлди. Тўқсон тўққиз қисмини ўз ҳузурида тутиб қолди. Ерга бир қисмини нозил қилди. Махлуқотлар ўша қисмдан бир-бирларига раҳм қиладилар. Ҳаттоки от боласига зарар етказишдан қўрқиб туёғини ундан кўтаради», деяётганларини эшитдим».\nШарҳ: Бу ҳадиси шарифдан Аллоҳ таолонинг раҳмати қанчалар кенг эканини билиб оламиз.\nЕр юзидаги махлуқотларга назар соладиган бўлсак, бир-бирига раҳм қилиш уларнинг хилқатларида борлигини кўрамиз. Ҳаттоки кўринган нарсага даҳшат соладиган йиртқич ҳайвонлар ҳам ўз боласига ўта раҳмли бўлишлари ҳеч кимга сир эмас.\nБу ҳолат ҳар бир махлуқда бор. Бундан истисно бўлган бирор махлуқ йўқ. Бу раҳмни уларга Аллоҳ таоло бермаса, қаердан ҳам олар эдилар. Аммо дунёни тўлдириб турган бу раҳмлилик Аллоҳ таолонинг раҳматининг юздан бири, холос.\nЎша раҳматнинг қолган тўқсон тўққиз қисми Аллоҳ таолонинг ҳузуридадир.\nАллоҳ таолонинг раҳмати ҳақида Қуръони Каримда бир қанча оятлар келган. Келинг, ўша ояти карималарнинг баъзилари билан танишиб чиқайлик.\n«У Ўз зиммасига раҳматни ёзган», деган («Анъом» сураси, 12-оят).\nАслида, ягона Аллоҳ Холиқ, Молик ва Ҳоким сифатида нима қилса, ҳаққи бор эди. Аммо Ўз фазли ила Ўзига Ўзи раҳмлиликни, меҳру шафқатни ёзиб қўйган.\nАллоҳ таоло Роҳман ва Роҳиймдир, Ўз махлуқотлари билан қиладиган муомаласи ана шу қоида – раҳм-шафқат ва мурувват асосида бўлиши лозимлигини ирода этган. Ҳатто бандаларга етган баъзи мусибатлар ҳам, оқибати ўйланса, раҳм ва шафқатдандир.\nУмуман, исломий тасаввурда Аллоҳ таолонинг оламларга қиладиган барча муомаласи раҳм-шафқат асосидадир.\nИмом Бухорий ва Имом Муслимлар Абу Ҳурайра розияллоҳу анҳудан ривоят қилган ҳадиси шарифда Пайғамбаримиз соллаллоҳу алайҳи васаллам:\n«Аллоҳ таоло махлуқотларни яратганида Арши устидаги китобга «Раҳматим ғазабимдан ғолибдир», деб ёзиб қўйган», деганлар».\nУшбу асосий қоидадан келиб чиқиб, Исломда раҳм-шафқат масаласига кенг қаралади. Дунёдаги барча мавжудотларга раҳм-шафқат қилиш, улар орасида ўзаро меҳрибонлик бўлиши лозимлигига алоҳида эътибор берилади.\n«Раҳмлиларга Аллоҳ таоло раҳм қилади. Ердагиларга раҳм қилинг. Сизга осмондаги Зот раҳм қилади», деганлар.\n«Одамларга раҳм қилмайдиган одамга Аллоҳ таоло раҳм қилмайди», деганлар.\n«Раҳмдиллик фақат бадбахтнинг қалбидангина суғуриб олинади», деганлар.\nДемак, раҳмдиллик саодатмандлик аломати бўлса, раҳмсизлик бадбахтлик аломатидир.\nИслом инсонларга раҳм-шафқат кўрсатиш ҳудудидан чиқиб, бутун мавжудотга раҳм қилиш шиорини олға суради. Мусулмон инсон борлиқдаги барча нарсаларга раҳмли бўлиши зарурлигини таъкидлайди.\n«Бир чумоли Аллоҳнинг Пайғамбарларидан бирини чақиб олганида, амр қилиб, чумолининг уясини куйдирган экан. Шунда Аллоҳ таоло ўша Пайғамбарга ваҳий юбориб:\n«Бир чумоли сени чаққани учун тасбеҳ айтиб турган умматлардан бирини куйдирдингми?!» деган экан», дедилар.\nБу мавзуда қанча гапирсак, оз. Фиқҳ китобларимизда ҳайвонларни соғувчилар тирноқларини олишлари лозимлиги, соғилаётган ҳайвоннинг елинига зарар етказмаслик кераклиги, ҳайвонларни қийнаб, уларга оғир юк юклаш, оч қолдириш мумкин эмаслиги ва шунга ўхшаш таълимотлар ипидан-игнасигача баён қилинган. Бу ҳам Ислом раҳм-шафқат дини эканига далилдир.\n«Ва Роббинг беҳожат ва раҳмат соҳибидир», деган (Анъом, 133).\nАллоҳ таоло раҳмат соҳиби бўлган Зотдир. Одамларнинг бу дунёда юришларининг ўзи ҳам Аллоҳнинг раҳматидан. У Ўз раҳматини Ўзи хоҳлаган бандаларига беради. Ҳозирги пайтда яшаб турган одамларни аввал ўтган кишиларнинг зурриётларидан пайдо қилганлиги ҳам ҳаммага маълум. Яъни Аллоҳ Ўзи хоҳлаб, шундай қилган. Бандаларга ҳожатмандлигидан эмас.\nШунингдек, Аллоҳ таолонинг ҳозирги авлод одамларига ҳам ҳеч қандай ҳожати йўқдир. Агар Аллоҳ хоҳласа, бу авлодни ҳам кўтариб, йўқ қилиб, ўрнига Ўзи хоҳлаган нарсани келтира олади.\nДемак, Аллоҳ бандаларга эмас, бандалар Аллоҳга ҳожатманддирлар. Улар ўзларининг дунёга келишларида Аллоҳга ҳожатманд бўлганлари каби, бу дунёда яшашларида ҳам ҳар лаҳзада, ҳар нарсада ҳожатманддирлар.\nАллоҳ эса Ўз раҳмати ила уларнинг ҳожатларини раво қилади. Аллоҳнинг бандаларига нисбатан раҳматининг энг юқори чўққиси – уларга Пайғамбарлари орқали дин – шариат юбориши. Динга юрмаганлар ўша олиймақом неъматдан юз ўгирганлар бўладилар. Улар ўзларига ёмонлик қиладилар, қиёматда ҳоллари ёмон бўлади.\nАллоҳ таоло бошқа бир оятда:\n«Раҳматим эса ҳамма нарсадан кенгдир», деган («Аъроф» сураси, 156-оят).\n«Истаган бандамни азоблайман (ўз навбатида иймон келтирмаган ва гуноҳкор бўлганларни ҳам азоблашини айтиб қўйган). Менинг раҳматим эса жуда ҳам кенг, Ўзим халқ қилган бу дунёдан ҳам кенг. Менинг раҳматим мўминга ҳам, кофирга ҳам, тақийга ҳам ва осийга ҳам шомилдир».\n4570. Жарийр ибн Абдуллоҳ розияллоҳу анҳудан ривоят қилинади:\n«Раҳм қилмаган раҳм қилинмайди», дедилар».\nШарҳ: Набий алайҳиссаломнинг бу ҳадиси шарифни айтишларига бир ҳодиса сабаб бўлган.\nИмом Бухорий ва Имом Муслим Абу Ҳурайра розияллоҳу анҳудан ривоят қилган ҳадисда қуйидагилар зикр қилинади:\n«Расулуллоҳ соллаллоҳу алайҳи васаллам ҳазрати Алининг ўғиллари Ҳасанни ал-Ақраъ ибн Ҳобиснинг олдида ўпдилар. Ал-Ақраъ буни кўриб:\n«Менинг ўнта фарзандим бор, аммо бирортасини ҳам ўпмаганман», деди.\nШунда Расулуллоҳ соллаллоҳу алайҳи васаллам унга бир назар солдилар-да:\n«Раҳм қилмаган раҳм кўрмайди», дедилар».\nАслида ҳодиса болага раҳм кўрсатиб, уни ўпиш устида бўлиб ўтган бўлса ҳам, Пайғамбар соллаллоҳу алайҳи васаллам умумий қоида бўлиб қоладиган гапни айтдилар.\nШундай, Ислом таълимоти бўйича ким Аллоҳ таолонинг яратган нарсаларига раҳм кўрсатмаса, ўзи Аллоҳ таолодан ва унинг яратган махлуқларидан раҳм кўрмайди.\n4571. Абдуллоҳ ибн Амр розияллоҳу анҳумодан ривоят қилинади:\nШарҳ: Роҳман сифати соҳиби бўлган Аллоҳ таолонинг раҳматидан умидвор бўлган банда бошқаларга раҳм қилсин. Осмонда бўлган Зот – Аллоҳ таолонинг раҳматидан умидвор бўлган банда ер аҳлига раҳм қилсин.\n4572. Абу Ҳурайра розияллоҳу анҳу деди:\n«Абул Қосим соллаллоҳу алайҳи васалламдан, содиқу масдуқ бўлган зотдан, ушбу ҳужранинг соҳибидан:\n«Раҳмдиллик фақатгина бадбахтдан суғуриб олинади», деганларини эшитдим».\nШарҳ: Раҳмдиллик бахт-саодат белгиси бўлиши билан бирга, раҳмсизлик бешафқатлик, бадбахтлик аломатидир.\nШунинг учун доимо раҳмдил бўлишга ҳаракат қилмоқ лозим.\n4573. «Бир катта ёшдаги чол Набий соллаллоҳу алайҳи васалламни ирода қилиб келди. Қавм унга йўл очишда кечикиб қолди. Шунда Расулуллоҳ соллаллоҳу алайҳи васаллам:\nУчовини Абу Довуд ва Термизий ривоят қилганлар.\nШарҳ: Исломда катта ёшдаги кишиларни ҳурмат қилиш юксак одоб намунаси ҳисобланади. Мўмин-мусулмонлар қадимдан кексаларнинг ҳурматини жойига қўйганлар.\nБу ишга Расулуллоҳ соллаллоҳу алайҳи васалламнинг ўзлари асос солганлари ва бош бўлганлари ушбу ҳадиси шарифдан ҳам билинади.\nУ зот алайҳиссалом катта ёшдаги кишига йўл очишда кечикиб қолингани учун саҳобаларга танбеҳ бердилар ва:\n1. Катта ёшдаги кишиларни кўрганда тезроқ уларга ёрдам беришга ҳаракат қилиш зарурлиги.\n4574. Ибн Аббос розияллоҳу анҳумодан ривоят қилинади:\nШарҳ: Бу ҳадиси шариф ҳам ўзидан аввалги ҳадиси шарифнинг маъносини такрорлаб келмоқда. Амри маъруф ва наҳйи мункар ҳақида ўз ўрнида сўз юритганмиз.\n4575. Анас розияллоҳу анҳудан ривоят қилинади:\nШарҳ: Кекса ёшдаги кишиларни эҳтиром қилиш мусулмонларнинг ҳаммага маълум одатига айланиб қолганини кўпчилик яхши билади. Ана шу ҳаммага маълум одатлар Ислом таълимотлари асосида шаклланганини ҳам билиб қўймоқ лозим.\nКим ўзи қариган чоғида ўзгалар унга ҳурмат-эҳтиром кўрсатишини истаса, ёшлик чоғида қарияларга ҳурмат-эҳтиром кўрсатмоғи шарт. Аксинча, ким ёшлик чоғида кексаларни икром қилмаса, қарилик чоғида ўзи ҳам ҳеч кимдан икром кўрмайди.\nҚарияларга икром кўрсатиш, уларни эҳтиром қилиш, улуғлаш каби ишлар уларга раҳм қилишдан иборатдир.\n4576. Нўъмон ибн Башир розияллоҳу анҳудан ривоят қилинади:\n«Мўминларнинг ўзаро дўстликлари, раҳм қилишлари ва меҳр кўрсатишлари худди бир жасадга ўхшайди. Ундаги бир аъзо хаста бўлса, жасаднинг қолгани унга қўшилиб бедор бўлади ва иситмалайди», дедилар».\nШарҳ: Бундан ҳар бир мўмин ўзининг барча дин қардоши учун дардкаш бўлиши лозимлиги келиб чиқади. Шунинг учун дарду аламда, турли қийинчиликда қолган мўминга раҳм-шафқат кўрсатиш, унинг дардини енгил қилиш учун чора излаш бошқа мўминларнинг бурчидир.\nБу маънони келаси ҳадиси шариф ўзига хос васф қилади.\n4577. Муслимнинг ривоятида:\n«Мўминлар бир кишидекдир – кўзи оғриса, ҳаммаёғи оғрийди. Боши оғриса, ҳаммаёғи оғрийди», дедилар».\nШарҳ: Ягона бир жасадда бирор аъзо хасталаниб қолса, тананинг барча аъзолари у билан қўшилиб, азоб чекади. Мисол учун, ушбу ҳадиси шарифда зикри келган кўзни олайлик. Кўзи оғриган одамнинг фақат кўзигина азоб чекмайди, балки бутун вужуди хасталик дардини чекади. Шунингдек, бош оғриса ҳам, тиш оғриса ҳам, ҳаттоки бирор тирноқ оғриса ҳам, шу.\nМусулмон жамияти ҳам худди бир тана кабидекдир. Унинг бирор аъзосига салгина озор етса ҳам, қолган барча аъзолари у билан бирга дард чекиши лозим. Дунёнинг бир четида оддий бир мусулмонга етган мусибат дунёнинг иккинчи четидаги подшоҳлик қилаётган мусулмонга ҳам етган мусибат бўлиши лозим. Ва аксинча. Мусулмонлар орасидаги меҳр-оқибат, ўзаро ҳамдардлик ана шу савияда бўлиши керак.\n4578. Абу Мусо розияллоҳу анҳудан ривоят қилинади:\n«Мўмин мўминга худди бинога ўхшаб, бир-бирини мустаҳкамлайди», дедилар ва панжаларини бир-бирига киритдилар».\nШарҳ: Ҳар бир бино мустаҳкам бўлиши учун унинг деворлари бир-бирига киришган ва бир-бирини суяб турадиган бўлиши керак. Агар деворларнинг ораси очиқ бўлса, улар бир-бирини суяб турмаса, бино ҳеч қачон мустаҳкам бўлмайди.\nМусулмонлар ҳам ушбу ҳадиси шарифдаги маънога биноан, бир-бирларини худди мустаҳкам бинонинг бир-бирига киришиб турадиган қувватли деворларига ўхшашлари керак. Бир бинонинг деворлари бир-бирларини суяб тургани каби мусулмонлар ҳам бир-бирларини суяб, қўллаб-қувватлаб турмоқлари лозим.\nАна шунда улардан ташкил топган жамият ҳам мустаҳкам ва қувватли жамиятга айланади.\n4579. «Набий соллаллоҳу алайҳи васалламнинг саҳобалари у зот билан бирга сафарда эдилар. Улардан бири ухлаб қолган биродарининг арқонини олди. У уйғониб, қўрқиб кетди. Шунда Расулуллоҳ соллаллоҳу алайҳи васаллам:\n«Мусулмонга мусулмонни кўрқитиш ҳалол бўлмас», дедилар».\nАбу Довуд «Ҳазил» бобида ривоят қилганлар.\nШарҳ: Бу ишни ҳатто ҳазил тариқасида ҳам қилиб бўлмайди. Бир кишининг ташвишига сабаб бўладиган ишни мутлақо қилиб бўлмайди. Чунки бунда мўминга озор бериш бор. Мўминга озор бериш эса ҳаромдир.\nДемак, ҳазиллашиб бўлса ҳам, мўмин-мусулмонни қўрқитиш жоиз эмас. Бу каби ҳазилларнинг охири вой бўлиши турган гап.\n4580. Абу Ҳурайра розияллоҳу анҳудан ривоят қилинади:\n«Бир одам йўлда кетаётиб, қаттиқ чанқади. Бир қудуқни топиб, унга тушиб, сув ичди. Кейин қайтиб чиқса, бир ит чанқаганидан тупроқни ялаяпти. Ҳалиги одам «Бу ит ҳам менга ўхшаб чанқабди», деди. Қудуққа тушиб, маҳсисини сувга тўлдирди ва оғзига тишлаб, қайтиб чиқди. Итга сув берди. Аллоҳ таоло уни тақдирлаб, мағфират қилди».\n«Ҳа! Ҳар бир ҳўл жигари борда ажр бор», дедилар».\nШарҳ: Ислом мусулмонларни Аллоҳ таоло яратган ҳар бир нарсага раҳмли бўлишга чақиради. Ушбу ҳадиси шарифда Исломнинг ҳайвонот оламига бўлган муносабатидан бир намуна кўриб турибмиз.\n«Яхшилик ва ахлоқ китоби»да ҳайвонот оламига яхшилик қилиш ҳақида ҳадиси шарифлар келаётганига эътибор берайлик. Ислом бутун дунёга, ҳатто ҳайвонот оламига ҳам яхшилик қилиш ва улар билан ҳам юксак ахлоқ меъёрларида муомалада бўлишга чақиришига эътибор берайлик.\nОдатда кишилар дайди итларга унча эътибор бермайдилар. Эътибор берсалар ҳам, салбий маънода, яъни уларни ўлдириш, ҳайдаб юборишга интиладилар.\nАммо Исломда худди ўша дайди итнинг ўлимдан қолишига сабаб бўлган одамга жаннат ваъда қилинмоқда.\nПайғамбар соллаллоҳу алайҳи васалламнинг ушбу ҳадиси шарифдаги «Ҳар бир ҳўл жигари борда ажр бор», деган гаплари барча ҳайвонларга яхшилик қилган, уларга раҳм-шафқат кўрсатган одам Аллоҳ таоло томонидан тақдирланиши, ажру савоб олиши учун умумий қоидадир.\nШунинг учун ҳақиқий мусулмонлар ҳайвонот оламига катта эътибор билан қарайдилар ва ҳайвонларга қўлларидан келган яхшиликларни қиладилар.\n4581. Абдуллоҳ розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам билан бирга сафарда эдик. Мен ўз ҳожатимга бориб, икки полапони бор чумчуқни кўриб қолдим. Унинг полапонларини олдим. Шунда чумчуқ келиб, гирдикапалак бўлиб уча бошлади. Расулуллоҳ соллаллоҳу алайҳи васаллам келдилар-да:\n«Буни ким боласидан айириб, қийнади? Унга полапонини қайтариб беринглар», дедилар.\nЧумолининг уясига ўт қўйган эдик. Уни кўриб қолиб:\n«Бунга ким ўт қўйди?» дедилар.\n«Олов билан азоблашга фақат олов Роббининг ҳаққи бор, холос», дедилар у зот».\nШарҳ: Ўтган ҳадиси шарифда тўрт оёқли ҳайвонларга шафқат кўрсатиш ҳақида сўз кетган эди. Бу ҳадиси шарифда эса қушлар ва ҳашаротларга шафқат кўрсатиш ҳақида сўз кетмоқда.\nҲа, Аллоҳнинг охирги ва мукаммал дини, қиёмат қоим бўлгунича боқий қолувчи дини, барча замонлар ва маконларда инсониятга икки дунё саодати йўлини кўрсатиб берувчи дини Ислом ҳайвонот оламининг ҳимоясини ҳам ҳаммадан олдин ва ҳаммадан яхши йўлга қўйгандир.\n1. Қушларнинг боласини олиб бўлмаслиги.\n2. Катта кишилар қушнинг боласини олиб ўйнаганларга насиҳат қилиб, уларнинг оналарига қайтариб берилишини йўлга қўйишлари кераклиги.\n3. Ҳайвонларга озор бериш мумкин эмаслиги.\n4. Чумоли каби кичик ҳайвонларни ҳам ўлдириш ёки уларга бошқача зарар етказиш мумкин эмаслиги.\n5. Айниқса, уларни олов билан азоблаб бўлмаслиги.\n19:27 / 20.10.2017 5738\n09:05 / 21.10.2017 3105\n2675 19:06 / 12.01.2018\n3141 14:13 / 21.02.2018\n8923 16:35 / 04.11.2017\n8417 18:54 / 23.09.2017


Бағдоддаги портлашларда камида 10 одам ҳалок бўлди\n27 ноябр 2020, Тошкент вақти: 08:27\nИроқда мина ўрнатилган машиналар тез-тез портлатиб турилади.\nИроқ пойтахти Бағдоддаги иккита катта меҳмонхона олдида 28 май куни мина ўрнатилган автомашиналар портлатилиши оқибатида камида 10 киши ҳалок бўлди.\nХабарда айтилишича, ярим тунга яқин содир этилган ҳар икки портлаш муофиқлаштирилган равишда амалга оширилган, портлаш овозлари Бағдод марказида аниқ эшитилган. Портлаш оқибатида яна камида 27 киши яраланган.\nБиринчи портлаш яқиндагина таъмирдан чиқарилган Бобил меҳмонхонаси олдида, иккинчи портлаш эса Шератон отели ва тунги клуб олдида содир этилган.